Bible Thianghlim - GALATIA\nBibleThianghlim – GALATIA\nA siartu: Galatia thlang lamih um zumtupawl\nNgan kum: A.D. 49\nHih cakuat hi «Galatia peng ih kawhhranpawl,» hnenih Apostol Paul ih kuat mi a si (1:1-2). Paul in a missionary khualtlawn hmaisabikah hi ram thlang lamih khawpipawl ah kawhhran a rak dĭn (Apo 13:14-14:23). A vei hnihnak (Apo 16:6) le a vei thumnak (Apo 18:23) missionary khual a tlawn tikah, cuih peng cu a pálsal.\nHih cakuat a ngan cān hi a vei hnihnak le vei thumnak missionary khual a tlawnsal hlanih a kuat mi a si ding. Cumi cu Galatia bung 1-2 siar tikah a langfiang. Hih cakuat hi Paul in A.D. 49 hrawngih a kuat mi si ding a bangbik. Cucu Paul in a vei khatnak missionary khual a tlawn hnuah, Galatia thlang lamih um kawhhranpawl hnenih a ngan mi a si ding tinak a si (Apo 14:27-28).\nApostolpawlih Cangvaihnak cabu bung 13-14 kan siar hmaisa asile, Galatia cakuat hi theihthiam a áwl cuang. Jew-mi mi hrekkhat le Zentel mi tampi cu Paul ih thusim mi ruangah Bawipa lamah an hawikir. Asinan Jew-mi mi hrekkhat cun amah an do. Donak nasazet karlakah mi tampi cu Khristian ah an cang. Paul le a hnaṭuanpipawl in kawhhran an dĭn ih, elder-pawl an nĕmhnget. Paul in Galatia a fehsan tikah, Jew-pawl in zumtu tharpawl kha an hruaipêng. Cuih an zuamnak cu an hlawhtling zet a bang.\nCutikah Paul in an hnenih a rak phuan mi thuthangṭha humhimin a zamrang thei bikin ca a kuat hai. Paul in thiamconak le thianhlimnak cu Dān thil ti ruangah si loin, Khrih zumnak ruang lawngin a sizia zumtupawl a zirh. Galatia bung hmaisa pahnih cu Paul in amai thuhla a relnak a si. A laiih bung pahnih cu thurin thu a si ih, a netabik bung pahnih cu thurin hmansuahnak lam thu a si.\nPaul in ralṭha zetin, «thuthangṭha thutak» a sim (2:5, 14), «Khrih in in zalenter zo ruangah cuih zalĕnnak ah cun dinghnget» dingin zumtupawl hnenah thu a pe (5:1).\nII. Paul in thuthangṭha diktak humnak ah amai nun le a rawngbawlnak thu a theihter (1:10-2:21)\nIII. Paul in thuthangṭha diktak humnak ah a ṭul mi thurin a zirh (bung 3-4)\nIV. Paul in thuthangṭha diktak humnak ah a zirh mi thu a nunpi (5:1-6:10)\nV. Thukharnak (6:11-18)\n1 Minungpawl ih thlah le mi pakhat khat hmangih thlah si lo, mithi lak ihsin Jesu kaithotu Pa Pathian le Jesu Khrih-ih thlah mi Apostol Paul le 2 ka hnenih a um mi unaupawl hmuahhmuah thawn,\nGalatia peng ih a um mi kawhhranpawl hnenah:\n3 Pa Pathian le kan Bawipa Jesu Khrih hnen ihsin zangfahnak le hnangamdaihnak cu nan hnenah um hram seh. 4 Anih cu Pa le kan Pathian duhnak bangtukin, tuih san san sia sung ihsin in runsuak theinak dingah, kan sualpawl hrangah Jesu Khrih cu a peaw. 5 Pathian kan Pa hnenah ropitnak cu kumkhuain kumkhua tiang um ko seh. Amen.\nThuthangṭha dang a Um Lo\n6 Khrih zangfahnak hmangin a lo kotu hnen ihsin khati tluk rangih thuthangṭha danglamih nan rak ṭhawnhlo mai cu ka mang a bang. 7 Cumi cu thuthangṭha ngaingai a si lo. Nanmah lo buaiter ih, Khrih thuthangṭha lingletter duhtu mi hrekkhat an um a si sawn. 8 Asinan kanmah hman in siseh, van ihsi a ra mi vancungmi khal in siseh nan hnenih kan rak phuan zo mi kalhih thuthangṭha dang nan hnenih an phuan asile, a phuangtu cu camsiatin um seh. 9 Hi hlanih kan rak lo sim zo vekin, atu ah ka lo simsal, mi pakhat khat in nan rak cohlan cia zo mi kalhih thuthangṭha dang nan hnenih a phuan a si ahcun, cupa cu camsiatin um seh.\n10 Ziangahtile atu ah minung ih pawm ding maw, Pathian ih pawm ding so ka hawl? Asilole minung lunghmuiter maw ka tum? Ziangahtile minung ka lunghmuiter men a si ahcun, kei cu Khrih-ih ṭemṭawn sál ka si lo ding.\nPathian in Paul a Ko\n11 Asinan u le nau tla, ka rak phuan mi thuthangṭha hi minung ih tuahcawp mi thu a si lo ti ka lo theihter. 12 Ziangahtile cumi cu minung hnen ihsi ka ngah mi a si lo ih, mi ih in zirh mi khal a si lo, Jesu Khrih phuanlăngawknak ihsin ka ngah mi a si sawn.\n13 Ziangahtile Jew-pawlih biaknak ah hi hlanih ka umdānpawl, Pathian kawhhran nasazetin ka tiduhdah ih siatsuah ka tum ciamco thu kha nan hna in nan rak thei. 14 Jew-pawlih biaknak lamah cun ka miphunpawl lakah ka khukṭhirual mi tampi ka hleih, kan pupápawlih dān le dūn pawl parah nasazetin ṭhahnem ka rak ngai.\n15 Sikhalsehla amai lunghmui zawng vekin ka nuih pum sungih ka um lai ihsin Pathian cun i serhhran ih, a zangfahnak in i ko. 16 Zentelpawl hnenah Jesu Khrih thuthangṭha ka phuan theinak dingah, a Fapa ka hnenih phuanlăng cu a lunghmui zawng a si, kha laiah khan titsa le thisen ka răwn lohli lo. 17 Ka hlanih apostol a si mipawl răwn dingah Jerusalem khalah ka so lo; Arabia Ram ah ka feh lohli sawn ih, Damaskas khua ah ka kirsal.\n18 Cun kum thum hnuah Peter táwng dingin Jerusalem ah ka hung so ih, a hnenah ni hleinga ka câm. 19 Asinan Bawipaih naupa James siarlo, apostol dang zohman ka hmu lo. 20 Ngai hnik uh, nan hnenih ka ngan mi thilpawl hi Pathian hmaiah thuphan ka sim lo. 21 Cuihhnu ah, Siria ram le Silisia ram ah ka feh. 22 Cule Khrih ih a um mi, Judia peng kawhhranpawl cun pumpak takin in rak thei lo. 23 Asinan, «Hlanih in rak tiduhdahtupa khan atu ah hlanih siatsuah a rak tum rero mi zumnak thu a phuang,» ti lawng an hna in an rak thei. 24 Cule keimah ruangah Pathian an thangṭhat.\nApostolpawl in Paul an Cohlang\n1 Cun kum hleili a rei hnuah, Barnabas thawn Jerusalem ah ka hung fehsal, Tita khal ka hnenah ka hruai. 2 Cule ka hnenih Pathian thuphuansuah mi ruangah ka hung feh ih, Zentelpawl hnenih ka phuan mi thuthangṭha cu anmah ka simfiang hai. Asinan a lak menih ka tlanlonak dingah le ka tlan zonak kha a lak men a silonak dingah, hruaitu ih an ruah mipawl cu a dangten ka simfiang hai. 3 Ka hnenih um Tita cu Grikmi asinan, serh zim tan tengteng dingin an fial lo. 4 Cule cumi cu a thuptei an hruailuh mi unau dēupawl ruangah a si, sál ih in hruai theinak dingah, annihpawl cu Khrih Jesu ih zalĕnnak kan neih mi kha thlingthla dingin athupten an lut. 5 Thuthangṭha thutak nan hnenih a umpeh vivo theinak dingah, cān málte sung hman cuih unau dēupawl hnenah kan rak peaw lo.\n6 Asinan hruaitu ih ruah mipawl cu ziang vek mi an si khalle ka hrangah a thupi lo. Pathian cun leng lam lăngdān menin mi a pawm lo, ziangahtile hruaitu ih ruah mipawl cun ka phuan mi thu ah bêt mi zianghman an nei lo. 7 Cuhnakin serh zim tan mipawl hrangah thuthangṭha cu Peter hnenih ap a si vekin, serh zim tan lo mipawl hrangah thuthangṭha cu ka hnenah ap a si ti kha an hmu sawn riangri. 8 Ziangahtile serh zim tan mipawl hnenih apostol si dingih Peter hnenih a ṭuantu khan Zentelpawl hrangah apostol si dingin keimah ah a ṭuan a si. 9 Sutpiṭhuampawl ih an ruah mi James, Kefas le John tepawl in ka hnenih pek mi zangfahnak hi an theihfiang tikah, kannihpawl hi Zentelpawl hnenih feh dingin le annih cu serh zim tan mipawl hnenih feh dingin, keimah le Barnabas hnenah pawlkawmnak vawrh lam kut in rak pe. 10 Annih in mifarahpawl kan hngilh lo ding lawng an duh, cumi rori cu keimah khal ka tuah hiar zet mi a si.\nPaul in Peter a Dokalh\n11 Peter cu Anṭiok khua a thlen tikah, mawhthluk dingih a um ruangah hmaităwnin amah cu ka dokalh. 12 Ziangahtile James hnen ihsin mi hrekkhat an ra thlen hlanah cun, anih cu Zentelpawl thawn rawl an rak eitlang. Asinan cupawl an ra thlen tikah, serh zim tan mipawl a ṭih hai ruangah dung a sīp ih, a thiarfihlimaw. 13 Cule a dang Jew-pawl khal ṭhaawterin a hnenah an tel ve. An ṭhatawkternak cun Barnabas tiangin a hruaipêng.\n14 Sikhalsehla annih cu thuthangṭha thutak bangtukin dĭng zetin an feh lo ti ka hmuh tikah, an zate hmaika-ah Peter hnenah, «Nangmah cu Jew-mi si siin, Jew-pawl nundān vekih nung loin, Zentelpawl vekih na nun asile, ziangahso Zentelpawl cu Jew-pawl vekih nunter hramhram na tum? 15 Kannih cu suahkeh ihsin Jew-mi kan si ih, Zentel misualpawl kan si lo. 16 Minung cu Dān thlunnak ruangin thiam a co lo ih, Jesu Khrih zumnak ruang sawnin a si ti theiin, Dān thlunnak ruangin si loin, Khrih zumnak ruangin thiam kan co theinak dingah kannih khal in Khrih Jesu cu kan rak zum a si; ziangahtile Dān thlunnak ruangin zohman thiam an co lo ding.\n17 «Khrih ruangih thiam coter mi si dingih kan hawl laiah kanmah rori khal misual ih hmuh kan si ah cun, Khrih cu sual karhtertu a si maw? Si lamlam hlah! 18 Ziangahtile ka rak siatbăl mi thilpawl ka saksal asile, keimah le keimah dānpahbăltu ah ka tuahaw a si. 19 Ziangahtile Pathian hrangih ka nun theinak dingah, Dān hmangin Dān lamah ka thi a si. 20 Kei cu Khrih zawngah khĕnbetin ka um, a nungtu cu kei ka si nawn lo, keimah ah Khrih a nung sawn a si; cule atu taksa ih ka nun hi in duhdaw ih ka hrangih peawtu Pathian Fapa zumnak ih nung ka si. 21 Pathian zangfahnak ka hnáwng lo, ziangahtile dingfelnak cu Dān ihsin a rat asile, Khrih cu a lakih thi a si ding,» tiah ka ti.\nZumnak Maw, Dān Thlun\n1 Maw Galatia mi-âpawl! Nan hnenah fiang zetin an khĕnbet mi Jesu Khrih thu kan rak lo sim zo, thutak nan lunlonak dingah zo in so lo dawi â? 2 Himi lawng hi nan hnen ihsin zir ka duh: Thlarau cu Dān thlunnak in maw, hna in thuthangṭha nan rak thei ih, nan zumnak ruangin so nan co? 3 Hi tluk lawmmamin maw nan rak at? Thlarau in nan rak thăwk ih, atu ah tisa in nan netter ding maw? 4 Thil khati zât zozai kha teh a lak menin maw nan rak tuar, zianghmanlo men maw a si thluh ding? 5 Curuangah nan hnenih Thlarau a lo petu le nan lakih thilmakpawl a tuahtu in cumi cu Dān thlunnak ruangah maw, hna ih nan rak theih mi nan zumnak ruangah so a tuah?\n6 Cumi cu, «Abraham cun Pathian a zum ih, cumi cu a hrangah dingfelnak ih siarsak a si,» ti vek khan a si. 7 Curuangah zumnak parah ṭhumawih a nung mipawl lawng Abraham tefa an si. 8 Cule Cathianghlim in Zentelpawl cu Pathian in zumnak parah ṭhumawin thiam a coter ding ti rak hmu cia-in, «Nangmah ah miphun hmuahhmuah thlawsuah an si ding,» tiah Abraham hnenah thuthangṭha a rak sim cia. 9 Cuti a si ruangah zumnak ih a nungtupawl cu zumnak nei Abraham thawn thlawsuah an si.\nDān in Camsiatnak a Keng\n10 Ziangahtile Dān thlunnak parih a ṭhumawtu hmuahhmuah cu camsiatnak hnuaiah an um; ziangahtile, «Dān cazual sungih ngan mi thil hmuahhmuah a tuah ringring lo tu pauhpauh cu camsiat an si,» tiih ngan a si. 11 Asinan Pathian mithmuhah zohman Dān ihsin thiam an co lo ti cu a fiang. «Ziangahtile mifel cu zumnak in a nung ding,» ti a si. 12 Dān cu zumnak parah a ṭhumaw lo, asinan, «Cuih thilpawl a thluntu cu cupawl in a nung ding,» ti a si.\n13 Khrih cu kan hrangah camsiat mi ah cangin, Dān ih camsiatnak ihsin in rak tlen zo, ziangahtile, «Thing parih thlai mi pauhpauh cu camsiat mi an si,» tiih ngan a si. 14 Abraham-ih thlawsuah cu Khrih Jesu thawngin Zentelpawl hnenah a thleng ih, zumnak thawngin tiamkam Thlarau kan co theinak dingah, Khrih cun in rak tlen a si.\nDān le Thutiamkam\n15 U le nau tla, milai ṭawngdān vekin ka ṭawng ding: milai thukham si hman sehla, nĕmhngeh a si hnuah cun, zohman in an phelh dah lo, asilole a bêt khal an bêt dah lo. 16 Cun Pathian in Abraham hnen le a Cithlah hnenah thutiamkampawl a tuah. «Na cithlahpawl hnenah,» tiin mi tampi hnenih sim vekin a sim lo, tesinfa pakhat hnenih sim vekin, «Na Cithlah hnenah,» tiin a sim sawn, cucu Khrih a si. 17 Cule hihi ka sim a si, Pathian in Khrih ah a rak nĕmhngeh zo mi thukham cu kum 430 hnuih rak um mi Dān in a thaihlo thei lo ih, thutiamkam khal zianghmanlo ih cang ko a tuah lo. 18 Ziangahtile roconak cu Dān parih ṭhumaw a si ahcun, thutiamkam parih ṭhumaw a si nawn lo; asinan Pathian in Abraham hnenah roconak cu thutiamkam parah ṭhumawin a pe.\n19 Asile Dān cu ziang hrangih pek a si? Dānpahbălnak ruangah thutiamkam a tuahnakpa, cithlah a rung lăng hlan sung Dān cu bêt a si, vancungmipawl hmangin remnak palai kut in Dān cu dĭn a si. 20 Remnak palai cun khat lampawl lawng ai a awh lo, cuhnakin Pathian sawn cu pakhat a si.\n21 Cuti asile Dān cun Pathian thutiamkampawl a dodal maw si? Dodal lamlam hlah! Ziangahtile nunnak mi pe theitu Dān pek zo rak si ta sehla, thungaiten dingfelnak cu Dān parih ṭhumaw a si ding. 22 Asinan Jesu Khrih zumnak ruangih thutiamkam cu a zumtupawl hnenih pek a si theinak dingah, Cathianghlim in mi hmuahhmuah cu sual hnuaiah a rak kharkhum thluh.\n23 Sikhalsehla zumnak a ra thlen hlan cu a ra lang leh ding mi zumnak hrangah Dān cun in kharkhum ih, in rak kil a si. 24 Curuangah Khrih hnenih hruai thlen kan si theinak dingah le zumnak ruangih thiam kan co theinak dingah, Dān cu in kilkhawitu le in zirhtu a si. 25 Asinan zumnak a ra thlen hnuah cun, kannih cu kilkhawitu le zirhtu hnuaiah kan um nawn lo.\n26 Ziangahtile nan zaten Khrih Jesu zumnak thawngin Pathian fāte nan si. 27 Ziangahtile Khrih sungih baptisma a co zotu nan zaten Khrih in nan rak thuamaw zo a si. 28 Nan zaten Khrih Jesu ah pumkhat nan si ruangah, Jew-mi ti le Grikmi ti a um lo, sál ti le miluat ti khal a um lo ih, mipa ti le nunau ti khal a um lo. 29 Cule nannih cu Khrih-ih ta nan si le, Abraham-ih cithlah nan si ih, thutiamkam bangtukin ro cotu nan si.\n1 Atu ah hihi ka sim a si, ro cotu cu ziangkim parah hotu si hman sehla, nauhak a si sung hmuahhmuah cu sál thawn danglamnak zianghman a um lo. 2 Sikhalsehla a pa ih bikhiah cān a thlen hlan sung cu kilkhawitupawl le zohkhentupawl ih kut hnuaiah a um. 3 Cutivek thothoin kannih hnen khalah a si, nauhak kan si laiah cun, leitlun thuhramthawh zirhawknak hnuaiah sál kan rak si. 4 Sikhalsehla a tikcucān a kim tikah, Pathian in a Fapa a run thlah ih, nunau sungin Dān hnuaiah a suak. 5 Cutin Dān hnuaiih umpawl tlen dingah le fa sinak kan co theinak dingah a si.\n6 Cule fa nan si ruangah Pathian in a Fapaih Thlarau cu nan thinlung sungah a run thlah, cuih Thlarau cun, «Abba, ka Pa!» tiah a au. 7 Curuangah nang cu sál na si nawn lo ih, fa na si sawn a si. Fa na si ahcun, Khrih zarah Pathian ro cotu na si.\nPaul in Galatia-mipawl a Vei\n8 Cutisikhalsehla thungaiten, Pathian nan rak theih lo laiah khan suahkeh ihsi pathian a si lo mipawlih sál ah nan rak um. 9 Asinan atu ah cun Pathian nan rak thei, asilole Pathian mi theih nan si ahcun, ziangtin saw a ṭawnṭai mi le ṭhathnemnak nei lo thuhramthawh zirhawknak ah hawikirin an sál ih cān nan duhsal? 10 Nipawl, thlapawl, tikcucānpawl le kumpawl tla nan ul. 11 Nan hrangih nasazetih ka ṭuan mi hi a lak men a si pang ding ti ka lo phansak.\n12 U le nau tla, kei khal nanmah vek ka si ruangah, nannih khal keimah vek si dingin ka lo ngen a si. Nannih in ka hnenah thil ṭhalo zianghman nan rak tuah lo. 13 Nan hnenih thuthangṭha ka phuan hmaisabik ṭum ah khan ka taksa a ṭawnṭaihzia nan thei. 14 Cule ka titsa ah hniksaknak um cing khal in nannih in in nautat lo ih, a hnawn khal in hnáwng lo. Pathian vancungmi vekin le Khrih Jesu vek rori in in rak cohlang sawn. 15 Cuti asile, nan rak neih mi thlawsuah cu ziang a si? Ziangah cutin ka ti tile, thil cang thei si sehla nan mit rori hman phawrhsuak tahratin in rak pe zo ding ti ka lo theihpi. 16 Thutak ka lo sim ruangah nan ral ah maw ka can?\n17 Mi dang, nan hrangih ṭhahnemngaitupawl hin a ṭha zawngin ṭhahnem an ngai lo; a si, an hrangih ṭhahnem nan ngai theinak dingah kan hnen ihsin lo ṭhen an duh. 18 Asinan nan hnenih ka um lai lawngah si loin, ziang tik lai khalih thil ṭha hrangih ṭhahnemngai ringring hi a ṭha. 19 Ka fahniangletla, Khrih bang ko thăwmngah thluh nan si hlanlo fahrinnat tuar vekin ka lo vei hai a si. 20 Atu ah nan hnenah umin ka aw danglamter ka duh; ziangahtile nanmah lo rinhlelhnak ka nei.\nHakar le Sarah\n21 Nannih Dān hnuaiih um a duhtupawl, in sim hnik uh, Dān thu nan ngaithla a si lo maw? 22 Ziangahtile Abraham in fapa pahnih a nei: pakhat cu sálnu hnen ihsin a si ih, a dang pakhat cu miluatnu hnen ihsin a si, tiih ngan a si. 23 Sálnu cun milai dān in fapa a hring ih, miluatnu cun thutiamkam thawngin fapa a hring.\n24 Cuih thilpawl cu khaikhinnak thu a si. Ziangahtile cuih nunau pahnih cun thukham pahnih ai an awh: nunau pakhat sawn cun Sinai Tlang ai a awh. Sál si ding mi fa a hring ih, cu nu cu Hakar a si. 25 Ziangahtile hih Hakar cun Arabia ram ih Sinai Tlang ai a awh. Tuihni ih Jerusalem thawn an bangaw ih, a sungih um a falepawl thawn sál ah an tâng. 26 Asinan tlun lam Jerusalem cu sál a si lo ih, cumi cu kan zateih nu a si.\n«Nang micing, fa hring dah lo,\nLungawiaipuangin um aw!\nNang fahrinnat tuar dah lo,\nPuaksuakin au aw!\nZiangahtile pasal nei nunau hnakin\nThlauthlak mi nunau in fa a nei tamsawn,»\n28 U le nau tla, Isak vekin, kannih cu thutiamkam fāte kan si. 29 Asinan milai dān ih hrin mi fapa in Thlarau dān ih hrin mi fapa cu a tiduhdah, atu khalah hin cutivekcun a si thotho. 30 Sikhalsehla Cathianghlim sungah ziangtin a um? «Sálnu le a fapa hi dawisuak aw, ziangahtile sálnuih fapa cu a luat mi nuih fapa ro copitu ding a si lo,» tiin a um.\n31 Curuangah u le nau tla, kannih cu sálnuih fāte kan si lo ih, a luat mi nuih fāte kan si sawn a si.\nKhrih ah Zalĕnnak\n1 Khrih in in zalenter zo ruangah cuih zalĕnnak ah cun dinghnget uhla, sáltannak hngawngkol ah va tāngsal nawn hlah uh.\n2 Ngai hnik uh, kei, Paul in nan hnenah ka lo sim, serh zim nan tan asile, Khrih cu nan hrangah zianghman a ṭhahnem lo ding. 3 Cule serh zim a tantu mi kip hnenah Dān thu hmuahhmuah thlun dingih bâktu a si ti ka theihtersal. 4 Dān in thiam a lo coter asile, Khrih cu nan hrangah ṭhathnemnak nei lo ah a cang; zangfahnak cu nan rak tluksăn a si. 5 Ziangahtile kan ruahsan mi zumnak parih ṭhumaw mi dingfelnak cu, Thlarau zarah hngakhlap zetin kan hngak a si. 6 Ziangahtile Khrih Jesu ah serh zim tan siseh, tan lo siseh, zianghman a ṭhahnem lo, duhdawtnak hmangih zumnak hnaṭuan mi cun ṭhathnemnak a nei sawn.\nDuhdawtnak in Dān a Kimter\n7 Ṭha zetin nan tlân. Thutak thu lung lo dingin zo in so a lo kham? 8 Hitivek ruahnak cu a lo kotu hnen ihsin a ra lo. 9 Thilnu málte in sang hlawm pumpuluk a thoter. 10 Lungthin dang nan nei lo ding tiah Bawipa ah zumhngehnak ka nei. Asinan buainak a lo petu cu zo a va si khalle a parih thuṭhennak cu a tuar ding.\n11 Cule u le nau tla, kei in serh zim tan thu phuang ningla, ziangahso tiduhdahnak cu ka tuar lai hrih? Cucu phuang ningla, khraws ih mi a tlukbahternak cu a reh ding. 12 Buainak a lo petupawl cu anmah le anmah sâtcataw hai sehla ka duh!\n13 Ziangahtile u le nau tla, nannih cu zalen dingih kawh mi nan si; nan zalĕnnak cu tisa hrangah remcānnak ah hmang loin, duhdawtnak in pakhat le pakhat rianawtăwn sawn uh. 14 Ziangahtile, «Nangmah le nangmah na duhdawtawk vekin na innhnen na duhdaw pei,» ti mi ṭawngkam pakhat ah Dān hmuahhmuah a famkim ṭheh.\n15 Asinan pakhat le pakhat nan keuaw ih nan eiawk asile, pakhat le pakhat nan hlohralawkterlonak dingah ralring uh!\nThlarau ih Feh\n16 Hihi ka sim a si: Thlarau ah feh uh, cule tisa câkhiarnak cu nan tuahsuak hrimhrim lo ding. 17 Ziangah cutin ka ti tile tisa duhnak cun Thlarau duhnak a dokalh ih, Thlarau duhnak in tisa duhnak a dokalh; annih cu pakhat le pakhat an dokalhaw. Curuangah nannih cun nan tuah duh mi thilpawl nan tuah lo. 18 Asinan Thlarau ih hruai mi nan si ahcun, Dān hnuaiah nan um lo.\n19 Cule tisa thil tipawl cu hipawl ah hin a langfiang a si, cupawl tla cu: uiretnak, nunau-mipa sualnak, bawrhhlawhnak, fihnungza hursualtuahnak, 20 milem biaknak, dawithiamnak, mi huatnak, tawhawknak, thîkthusiatnak, thinlingnak, ṭānghmasialnak, lungruallonak, zirhsualnak, 21 iksiknak, laithahnak, zurîtnak, zu hmun năwmcēnnak le cuvek thilpawl an si. Cuvek thilpawl a tuahtu cun Pathian uknak cu ro ah an co lo ding ti hi hlanih ka rak lo sim vekin ka lo sim cia a si.\n22 Asinan Thlarau rah cu duhdawtnak, aipuannak, hnangamdaihnak, thinsaunak, nunnemnak, ṭhatnak, rinumnak, 23 zaidamnak, sūpawk theinak pawl an si. Cuvek thilpawl dokalhtu dān a um lo. 24 Khrih-ih ta a si mipawl cun tisa cu a duhhiarnak le a câkhiarnak thawn an khengbĕt zo. 25 Thlarau ih kan nun asile, Thlarau thotho ah feh uhsi. 26 Mi dang hnakih ṭhasawn ah ruat aw hlah uhsi la, pakhat le pakhat thinṭeuawter loin, pakhat le pakhat iksik aw hlah uhsi.\nMi hmuahhmuah hrangih Thil ṭha Tuah\n1 U le nau tla, mawhsualnak in mi pakhat a kaih asile, nannih thlarau mipawl in cu pa cu zaidamnak thinlung thawn tungding uh, fimkhur aw, culole sualfawrhnak na táwng ve pang ding. 2 Pakhat le pakhat phurrit sâwngawtăwn uhla, cutizawngin Khrih dān cu nan kimter a si. 3 Ziangahtile mi pakhat in zianghman si si loin, mithupi ih a ruahawk asile, amah le amah a bumaw a si. 4 Asinan mi kip in anmai hnaṭuan mi cio cekfel hai seh, cule mi dang parah si loin amai par lawngah aipuannak an nei ding. 5 Ziangahtile mi kip in mai phur ciar an phur ding a si.\n6 Kamsuakthu zirhnak a dawngtu cun, a zirhtu hnenah thil ṭha a neih mi hmuahhmuah hlawm ve seh.\n7 Bumin um hlah uh, Pathian cu hmuhsuam men ding a si lo; ziangahtile mi in a tuh mi pauhpauh cu, a ah khal a at ding. 8 Ziangahtile amai tisa lamih a tuhtu cun cuih tisa ihsin siatralnak a at ding, asinan Thlarau lamih a tuhtu cun Thlarau hnen ihsin kumkhaw nunnak a at ding. 9 Cule thil ṭha tuah dingah thanau hlah uhsi, ziangahtile kan bansan lo asile, a tikcucān teah kan at leh ding. 10 Curuangah cān remcâng kan neihdān ihzirin, mi hmuahhmuah hnenah thil ṭha tuah uhsi, a hleicein zumnak ih kan sungkuapawl hnenah tuah uhsi.\nSerh Zim Tan Si Lo, Pathian Sersiam Thar\n11 Ka kut rori in nan hnenah cafáng tumpi pi ih ca ka ngan mi hi zoh uh!\n12 Milai hmuh ih ṭha si a duhtu hmuahhmuah in, serh zim tan dingin an lo fial. Khrih-ih khraws ruangah tiduhdahnak an tuarlonak ding hrang lawngah cumi cu an tuah a si. 13 Ziangahtile serh zim tannak a cotupawl hman in Dān thu cu an thlun cuang lo, asinan nan taksa ih tluang an khawnnak dingah serh zim nan tan ding an duh. 14 Sikhalsehla kan Bawipa Jesu Khrih-ih khraws siarlo tluangkhawnpi dah lo hram ningla ka duh, amah zarah khawvel hi ka hrangah khĕnbet a si zo ih, kei khal khawvel hrangah khĕnbet ka si zo. 15 Ziangahtile Khrih Jesu ah cun serh zim tan siseh, tan lo siseh, zianghman a ṭhahnem lo, sersiamtharnak sawn hi a thupi mi cu a si.\n16 Cule cuih dān vekih a nungtu hmuahhmuah hnenah le Pathian-ih Israel parah hnangamdaihnak le zahngainak um hram seh.\n17 Atu thăwkin zohman in i tibuai nawn hlah hai seh, ziangahtile ka taksaruangpum ah Bawi Jesu-ih hmaphe ka pu a si.\n18 U le nau tla, kan Bawipa Jesu Khrih-ih zangfahnak cu nan thlarau ah um hram seh. Amen.


China thilthleng rapthlak bik hrang Jackie Chan in zuknung cang ding - Chinland Today Media\nChina thilthleng rapthlak bik hrang Jackie Chan in zuknung cang ding\nMay 24, 2008 2:59 am·0 comments\nEPA |May 23 : Hong Kong mizuk can thiam le milar Jackie Chan cun linghnin ih a siatsuahnak hmun ka tlawng ih, ninghang tuartu pawl hrangah zuknung ka cangsak ding a ti.\nChan hi zuknung khawlkhawmnak hmun ih milar hminthang a si hleiah Rush Hour ti a cannak ihsin a hmin a tha sin sin. Tui zuknung acan ding mi ah cun a ziaza a thleng ding, ziangruangah tile a khawmipi pawl ih an tuar nak ruangah a si.\nRintlak theihpinak ih an sim dan ah cun May 12 ih Sichuan ramkulh ih linghnin ruangih a thi mi 55,000 lenglo an si ti a si zo. Hi hi China ih thiltheng rapthlak bik a si hrih lai.\n“Thaisun ah kawhhmuh tu ding pawl leh, thuanthu ngantu pawl thawn kan tawngaw ding, ziangruangah hi zuknung ka cang duh ti a si le ka thinlung kan nunnak i pemtu thil pawl ruangah a si, thuanthu pakhat hnu pakhat hin ka mithli in ti tla, hi zuknung fehtlangin China ralkap pawl upat tihzahnak le leiltun mipi pawl theihtirnak ka nei duh’ tiin London ih thuthang la khawmtu pawl hnenah lungzurnak thawn Chan cun a sim.\nA simbet nakah cun hi zuknung hi harsa bawmnak dinghrangih tuah a si ding a ti bet.\nChan in $US1.5 million in linghnin ninghangtuar pawl bawmnak a nei ih, tlawng inn saknak ding khalah bawm atum bet thu khal a tiam kam.\nBruce Lee ih inn zuar ding:\nLeitlun zuknung cangthiam Bruce Lee a dam lai ih a inn cu tui China ramih linghnin thi pawl bawmnak dingah a neitu Philanthropist Yu Pang-Lin in a zuar tum thu a phuang. 1960s le 1970 lai ah khan Bruce Lee cu a tui an zuar ding mi inn ah a rak um.\nTongkam Khat Ruangah Jackie Chan Buainak Tawng\nCameraman Nunnak Bawm Manlo Tu Jackie Chan\nChina ram ah tlawngta nauhak mi 19,000 linghnin ruangah thi\nJackie Chan, China MP Ah Hril\nJackie Chan Ramsung A Thleng Zo\nVa pulhnat (Bird Flu) China Ah A Um Sal


Russia in A Ralthuam Meithal Hlun Pawl A Ti Siat Ding - Chinland Today Media\nRussia in A Ralthuam Meithal Hlun Pawl A Ti Siat Ding\nMarch 17, 2012 3:45 am·2 comments\nIzvestia thuthangca in a tarlang nakah Russia Defence Ministry cun kum 2015 ah khin a ralthuam meithal hlun Million 4 hrawng a tisiat ding tiah a tarlang. Russia in a meithal hlun pawl a tisiat dingmi pawl lakah a tambikcu AK-47 an si dingih, tuah hin Russia Cozah cun ralkap Kudam Inpi sungah meithal Million 16 hrawng a retkhawmih cumi pawl sungah Million 6 leh 5,00,000 hrawngcu a hlun hmantlak tuk nawnlo ih ruah a si ruangah tisiat a tum nak asi.\nFirst Deputy Defence Minister, Alexender Sukhorukor cun nikum September thla ah khan AK meithal hi Million 17 hrawng an neihthu a raksimzo ih, Russai hin ralkap Million 1 hrawnglawng a neiih, meithal hiti zatzat ralkap pawlih hmancawklo neih hi thil ttulo a si tiah an ruat.AK-47 hi leitlun ih assault rifle tha langsar bikih ruah a siih, leitlun ram 50 pawlih ralkap pawl leh leitlun ram dangdangih Cozah dodaltu leh Tapung pawl khalin an hman tam bikmi meithal a si.\nTuikum January thla ah khan Russia ramih meithal tuahnak hmun tumbik Izhamsh cun Kalashnikov assault rifle a tuahthar micu tui an hman laimi pawl thlakthleng nak dingah a pholang suakih, hi meithal thar Ak-12 timi hi an hman laimi AK-47 thawn an tuahdan lamzin 20 hranwgin a danglamih Cartridge tumlam bangawlo zetzet pawl khal remkhawm theih dingih ruahman nak neihmi an si.\nLeitlun Milian Bik Hril Nak\nMexico Mawtaw Hlawnmi Sungah Minung 11 Ruak Hmu\nUNO In Aung San Suu Kyi Suah Dingin Ngen\nMexico Ram Ah Thah Awk Nak A Tam\nUS Ramri Ah ISIS In Camp An Nei\nHelicopter Hmangin Thawngtla Tlansuak\non March 17, 2012 at 7:23 am\nA va pamhmai ve aw.\nLian thaNG says:\non March 18, 2012 at 6:24 am\nKei ka ruah dan vek cun,, hi mi thil cang mi nih hin ralthuam a tlem ter sawn i a lawmawm..


Kawlram Sungah CPU International Card Hman Theih - Chinland Today Media\nKawlram Sungah CPU International Card Hman Theih\nMarch 1, 2013 5:12 am·0 comments\nYANGON |Myit Ma Kha: Kawlram sung Bank ih hman theumi le, mi tamtak ih ah hmanmi CPU International card tiih theih mi cu , Myanmar Payment Union (MPU Network) thawn pehtlaihnak nei pawl cun ATM hmangin Kawlram sung khawitawk khal ah card hman a thei thlang ding tiin Kawlram thuthang pawl ah an tarlang zo. Leitlun khawitawk hmun ihsi khalin, Kawlram sung ih an rat tikah, Payment Union Card ( PUC ) an nei asi ah cun, sumfai ih ken ciamco a tul nawnlo dingih, Myanmar Payment Union ( MPU ) Association sungtel bank pawl hnen ah awlaiten sumpai an suah thei thlang asi.\nHi PUC hi, 2011 September 15 ah khan, Myanmar Central Bank hruainak hnuai ah cozah bank 3 le Private Bank 14 pawl thawn din a rak si zo.Cun, 2012, September 14 ah khan MPU Debit Card khal an rak tuahsuak zo. 2013 ah, Kawlram Sea Games um idng ruangah Kawlram cozah hin ramdang mipawl hrang ah awlaiten sumpai an hman theihnak dingah le, lehhnu khal ah Kawlram ih khualtlawn a nuam vivo theinak dingih an hmalaknak khal asi.\nSea Games ih ramdang mikhual ra pawl hin, CPU International Card an keng asi ah cun, Kawlram an rat tik ah sumfai ken tullo in, Kawlram sung ih Bank pawl ah awlaiten sumpai an suah thei thlang ding asi. Tu ah hi, Kawlram sungah, MPU hnuai ah, ATM Machine 198, POS Machine 465 a um tiin theih asi. A tlun ih relmi Card pawl hi, 2012 ah China ram ihsin bomnak thawn an tuahmi, China Union Pay fehtlang ih an rak tuahmi asi ih, tu ah hin leitlun ram 141 pawlin hi Card pawl hi an hmang rero thei zo asi. Cun, Kawlram mi khal in hi Card hi neih theih asi zo ih, zokhal hi card a neitu cun, ramdang khal ah sumfai ken tullo in hi Card thawn sumpai an suah vivo thei thlang asi.\nKawlram Sungah Kanbawza Bank In ATM Ong Bet Vivo Ding\nFEC Reh Vivo Ding\nKawlram Ah VISA Hman Theih Ve Thlang Ding


TIH A NUNGZET MI A I THIAMNAK – Times Of Chinland\nLeitlun fimnak le thiamnak a thangso vivo ih mi tampi in hlawknak tampi kan rak hmuhphah.Hmansehla tampi lala cu siatnak khal kan hmu rero cu a si hi.Tuah FB cu leitlun ih Social Media lakah hmangtu tambik dinhmun an thleng a si.FB ihsin nitin thil tha lo kan hmuh mi cu Mah le mah that awknak,Sexy tuk ih umnak le hmuhsuam aknak tivek pawl LIVE thlah mi kan hmuh hi a si.\nTu sinsin ahcun AI thiamnak(Artificial intelligence) hmangin FB parih lang mi hmeltha deuh pawl hmel cu la in porn Video an tuah mi cu kan dung zarh hrawng ihsin an thlah lala.A hmutu le a zohtu pawl cun a lem a sizia zohman in an thei thei lo ti a si.Hringhran ih sex hmang vek rori in theihthiam ding pakhat hman um loin an tuahthiam zo ti a si.Fake App an timi an hmang ih Gal gadot,Maisie Williams le Taylor Swift pawl ih hmel hmangin Porn film cu an tuahsuak ti si.\nHi Video ahcun leitlun President pawl ih copo hnihsuak khal AI thiamnak thotho cun an tuah ih a lar nasa zo ti a si.Hi Fake Video tambiknak cu Deepfakes timi website ah si in Leitlun mi hminthang pawl cu tuah thinbang in an um ti si.Ziangah an thinphan ticun Video tuahtu pawl cun Zohman dimnak fate khal nei loin mipi duhnak ding lawng ruat ih an tuah ruangah a si.Tutiang ahcun zohman hi buainak tawlrel theitu an um lo.Hivek Video cu a karh catzet ih a luar vivo phan a um nasa.\nNAU NEIHNAK TUAHSAL A THA (18+)


1 Samuel 9 | Laicianghlim (The Holy Bible)\nSaul khiah kumpibawi canghnak\n1Ciafangin Benjamin te Aphiah fapa Bekhorath fapa Zeror fapa Abiel fapa Kish tihnak pakhat um ai amah khiah mi upa ngai i. 2Amah in fapa pakhat nai ai a hming khiah Saul i. Saul khiah tlangval mawi le amifim pakhat i. Israel mite lakah amah hnak in mawi a dang um lo i. A kodar vum lam ai panin mi danghnak in saang sawn i. 3Ciafangin Saul paa Kish ai lakte khiah lo pai lio i. Ciafangin Kish in a fapa Saul hnenah, “Hnenum pakhat thawn lakte khiah lo sii tuu-ih.”ti in ruai i. 4Ciamanin anite khai Efraim mualtlang vum lamah feh ai Shalisha ram tian hleng ai cia lakte khiah tawk lo i. Ciafangin anite khai Saalim ramah feh ai ciata ah lakte khiah um lo i. Ciafangin ani khai Benjamin ramah fehai ciata khai lakte um lo i.\n5Zuph ramah hleng fangin, Saul in amah thawnai umtu a hnenum hnenah, “Tlung nga sing. Cialofangin i paa in lakte ca in thincawl awl in kin ca in thincawl pan mawh ngai.”ti in ti i. 6Ciafangin amah in Saul hnenah, “Sik tu, he khua songah Pathian minung pakhat um ai amah khiah mite ai upathnak pa i. A relhnak hmuah a veksenin khim tuh i. Ciata ah kawi nga singkhaw, amah in kin feh tuh hmun kin rel thai na tu.” ti in ti i. 7Ciafangin Saul in a hnenum hnenah, “Sik tu. Feh sing lai cia pa hnenah zai kawih sah tuh i sing? Kin dip songai kin rong khai bo zo sio i. Cen Pathian minung pa hnenah pe tuh lehsawng zaikhai nai lo i sing. Zai nai i sing?” ti in ti i. 8Ciafangin a hnenum pa in Saul hnenah, “Sik tu, heta ah tangka shekel tamat pakhat nai ing. Kin lampui kin rel tuhin Pathian mi pa hnenah pe tuh ing.” ti in sawn leh thio i. 9(Hlanlai ah Israel ramah, mi pakhat in Pathian thuzawt nuam fang in, cia pa in, “Feh in tlahsantu pa hnenah kawi nga sing.” ti in ti de i. Ziangmanti fangin tunai prawfet ti ai kohnak pa khiah tlahsantu pa ti in ko awng de i.) 10Ciafangin Saul in a hnenum hnen ah, “Na hman i. Feh nga sing.” ti in ti i. Ciamanin anite khai Pathian mi pa umhmun khua ah feh i.\n11Cia khua ah kawi tuhin mualtlaang kaai fangin, nupang hrekkhatte khiah ticawi tuhin khua songin suak khiah amahte in tawk ai, amahte hnenah, “Tlahsantu pa he khua ah um awm?” ti in zawt i. 12Ciafangin amahte in, “Um bang. Khia ning hlanah feh tuh pa khiah amah i. A rang in feh tuu-ih. Mite in a saanghmunah raithawi bawn manin tunnia amah khiah he khua ah kawi i. 13Khua songah ning hleng sawng fangin, a saanghmunah rong ei tuhin a hong hlanah amah khiah tawk tuh rori i si. Ziangmanti fangin, amah in cia raithawihnak hmuifu bur hlan lo amahte in ei tuh lo i. Ciaben fang ian in vaikhamhnak te in ei tuh i. Ciamanin hong tu i lai, amah khiah tunin tawk tuh i si.” ti in rel i. 14Ciamanin anite khai khua songah hong i. Anite khai khua songah kawi fangin, Samuel khai a saanghmunah feh tuhin khua songin amahte hnen lamah suak i.\n15Ciafangin Bawipa in Samuel khiah cia nia ah Saul kawi hlanah a bil song ah, 16“Thangha tun cam dung fangin, Benjamin ramin mi pakhat na kuat tuh ing. I minungte khiah Filistin te kut in o tuhin, i minung Israel mite khaawngtu tuhin amah khiah thau pawh tuh i si. Ziangmanti fangin i minungte kaphnak khiah i hnenah hleng zo manin amahte khiah sik sah zo ing.” ti in rel i. 17Samuel in Saul khiah hmu fangin, Bawipa in amah hnenah, “Kaimah ai na relhnak pa khiah khia paa i. He pa in i minungte khiah uk tuh i.” ti in rel i. 18Ciafangin Saul khai kawl dawngkham ah Samuel hnenah nong ai, “Tlansantu pa inn khiah a konah i? Ninghio in kin rel tu.” ti in zawt i. 19Ciafangin Samuel in Saul hnenah, “Kaimah khiah tlahsantu pa ing. A saanghmun ah kawi tu i lai kaimah thawn tunnia ah rong ei tuh i si. Thangha ah ning tlung ruai leh ngangkhaw ciafangin ning thin songai umhnak hmuah a veksenin ning rel tuh ing. 20Ikhalselai ni thum fangai pai awnghnak na lakte manin thinnuam lo in um mah. Amahte khiah tawk leh zo i. Israel mite veksen ai daihhnak khiah aisu i? Nangmah le na paa innkua a veksen i lo im?” ti in ti i. 21Ciafangin Saul in, “Israel hin lakah a cik ber Benjamin hin i lo ing? Cen kin innkua khiah Benjamin hin innkua lakah a cik ber i lo im? Cia ilekhaw zaimanin hetih bangin i rel i si?” ti in ti i. 22Ciafangin Samuel in Saul le a hnenum khiah innkhan songah lutpui ai vaikhamhnak mite lakah a upaber tauhhmun ah tauh i. Ciata ah mi sawm thum tha um i. 23Ciafangin Samuel in rongsuangtu pa hnenah, “ ‘A tumce in dah tu.’ ti ai na pehnak sa khiah kawih tu hang.” ti in ruai i. 24Ciamanin rongsuangtu pa in a tumce ai dahhnak sa keng khiah a vumlam kawmin kawih ai Saul hmai ah dah i. Ciafangin Samuel in, “A khawihnak sa khiah heheh i. Nangmah ca ai khawihnak i. Ei tu. Tuntian nangmah ca ai khawihnak i. Ziangmanti fangin mi dangte khiah vaikham zo ing.” ti in rel i. Ciamanin Saul khai Samuel thawn cia nia ah rong ei kawm i.\n25A saanghmun in anite khai khua songah zu fangin, Samuel in Saul hnenah innphu vumah thurel i. 26Anite khai khuahma in tho ai varciang dawn fangin Samuel in Saul khiah innphu vumah ko ai, “Tho tulai na hla ngang.” ti in ti i. Saul khai tho ai, Samuel le Saul khiah sumpua ah suak i. 27Anite khai khua pua hleng dawn fangin, Samuel in Saul hnenah, “Na hnenum khiah kin hlanin feh ruai tu.” ti in ti ai a hnenum khai feh i. “Ikhalselai hetah camkhat um rih tulai Pathian thu na than ngang.” ti in ti i.


I Seherh Duh Hlah (III) - Chinland Today Media\nI Seherh Duh Hlah (III)\nAugust 22, 2012 7:01 am·7 comments\nBy – Mai Dai Dim\n“Ziang tin ee?! Keimah hi maw Khua ah Nini hnenah ka va um ding?!”, Suisui mit phaw kelkel in a au hlukhli. A Nu a zoh thuul, a Pa a zoh thuul, a Ni a zoh lala. An zaten an lu an sut thluh. A Pa in, “Ka fanu Suisui, na Pa kei hi khua le ram hrang zianghman tuah theimi ka neilo i ngai thiam aw. A tu na Ni ih a timi cu nangmah hrang khalah hmuhtonnak na ngah dingih tthathnemnak khal a um ding. Khuahrang hna ttuan si tho si in nangmah khal theihkauhnak na nei ding. Ziang khal sisehla na Ni hnenah kan Khua ah va um ko aw maw,” tiin a lem phah si’n forhfialnak a nei phah. A Ni khal a rak ttong ve ih, “A ziang! Mikip in, “Suisui cu Ca a thiam tuk. Phunhra a ong tikah ‘D’ paziat ha tel ke?” tiih an lo thlir leengleeng mi na si kha. Na thiammi te kan khua nauhak pawl na rak hlawm ve lo cun a ngahlo lawlaw. Ca thiam man neitu si dingin i rak thlun tengteng ding!” tiin a rak ti ve.\nSuisui cu khua a ruatih hihlan a liamcia kum (7) ih thil cangmi a mitthlam ah an rong lang sal. A Pai’ nu a pi damlo cu khua rori ih a ruak vui ding a duh ruangah an khua ah an rak tlunpi. Cumi lai ah Suisui cu Kum(9) nauhak te a rak si. An Khua hi a Pai’ suahnak khua a siih a pa Kum(12) a si tiang an rak umnak a si. Suisui cu a kum(9) lai ih a pi thih zikte lawngah an khua a thleng. An khua cu khawlak ih Vok thlah khua an si. Suisui cu a um a rem thei hrimhrim lo. Vok a ttih lawng silo’n Vok Ek lakih rawl ei ringring khi har a ti tuk. Ni khat cu an khua nauhak pawl thawn ‘Thlauhre’ hmindum an ei khawm vualvo. Cu tiih Thlauhre an ei ttheh ah an zaten anmai’ inn ciar pan dingin an pok. An Thlauhre pilh buar ei dingin Vok a rualrual in an ra. Suisui cu Vokrual a hmuh veten a Thlauhre kenmi a thlakih a tlan. Vok laa-te pakhat in Suisui ih thlauhre hlon ih tlan a hmuh tikah amah lehpi ah a ruah ih Suisui cu a va dawi ciamco. A dungih Vok ra tlan a hmuh cun taw le lu khal theilo’n “Kanu!!!! Kanu!!!!!” tiin au phahin a cak thei bik patawp in a tlan sinsin. Rinlopi ah Vok-ek a pal ih a ke a zoh. A ningsin tuk lawmmam. A lip siasia! A hnar a phit ih dunglet a her. Vok laa-te cu “Ngeek!!! Hawk hawk hawk!!” ti phahin Suisui cu a rak naih deuhdeuh. Ziangdang ruah ding theilo’n a ke ih Vok-ek khal poisa nawn loin a tlan sal. Asinan a ningsinnak thawn a tlandaan a kepal a thlemnak ah a bah. Bokkhup rori in a bah ih a kutin Vok-ek a nam ngah velvo! Cutiih a can hnu nihnih nakah a pi cun mual a liamsan ih cuihnu hrimhrim an khua a tlung nawnlo. A mitthlam ah Vok-ek hlir a rong cuangih a Awk rong tok tuk khaw tukverhte ah a vong Awkk ciamco. A nu le cun mangbang tukin an zoh. “Ziang ei sualmi na nei maw? Na damlo maw Suisui?” tiin thinphang tukin an sut. Asinan ziangdang ih damlo si loih fih le ningsin Awktok men a si ruangah a ttha cih sal mai.\n“A Hngak, ziangah tutiang kan mo hual cu in hmuh hrihlo? Hmaizarh maimai hi na hnattuannak ding hmun na feh thlang ding fawn. Ka thinlung tei’ ka saduhthah ringring mi cu, hnattuan dingih na feh tikah ‘innsang nu thawn’ timi um ding asinan kei ih saduhthah cu kim thiam hrimhrim hlah. Asinan i tongter ta hrimhrim awla ka va duh nan ha aw..” tiin Pahngak ih nu cun a thinlung saduhthah pawl phuangsuak phahin a ti. Pahngak cu a cabu pawl tthaten a rem rero lai a cawlih a nui’ lam hoi in, “Kanu, a tikcu a kim le na hmu leh tuk ding. Pakhatte ka lo sim ding. Anih cu a nauhak tuk. Tuikum phunhra a phi lawng si lai,” a von ti cun a nui’ mit a hong kau puppi! Ttong dingin a kaa a ang zuakzo nan a ttongsuak theilo. A thinlung ten, “Tuikum phunhra a phi lawng si lai ti cu phunsang tlawng a kai khal a hngak tum tinak maw? Aiaiai!!!!” tiin a ttaang dom in tidai hmun a va pan. A thaw a pit thluh. Mo nei cing dingih a ruah awklai ih kumthum maw kumli hon hngak hrih ding cu a ruah har tuk. Tibeel sungih tidai a von suakih a dawk khutkho. Cun a haa le haa rial ttuahtto’n, “Zo tak ha maw ka fapa ih thinlung la thluhtu?!” tiin amahte a phun hmukhmo. A fapa ih lungduh lengnu hmuh cu a hiar tuk lawmmam!\nSuisui cu a hnipuan pawl saraang dip ah a san ttheh ih cutin an khua lam pan in a Ni thawn an feh. Mawtaw thlen lonak ke thawn rori feh ngauhngo a si. Ni a sa fawn har a ti fualfo. Lamzin kapih Sunhlu ei phahin lamlak tidai hringhrim an hon in taktak cu Suisui ih thinlung ruahnak a danglam thluh thei. Suisui cun thinghreu kianghrol hmang tahrat ih a kianghrol vawkih feh rero a Ni cu a zoh ih a thinlung sungah thusuhnak tampi a rong um. A sup aw thei nawn loih a Ni cu a hon sut taktak. “Nini, ziangah Kalay myo rori ah tlawng sayama na ttuanih Home tuition khalah an lo ko rero. Ke thawn ziangtik hmanah na vaak dahlo. Cutawk/khatawk ka feh duh na ti cun a lo phurtu bolo! Cu tluk rori lakah mawtaw thlenlonak hi khawte rori ah tlawng saya ttuan ngah tengteng dingin na dil?” tiin a hon sut. A Ni cu cuih thusuhnak a theihin a kianghrol cu lei parah a sawh cutci ih a kut kehlam in a kehlam kheel a dom ih an hmai ih tlang cu a zoh. Cun Suisui lam ah a herih, “Duhdawtnak timi ih sullam na thei maw?” tiin a hei sut. Suisui cu a thir dukdi. Sim lohli ding theilo’n a ngui lawk. A Ni cu ti thutthiin a hong hni. “Na sim theilo silo maw? Napa le kei hi kan Khua kan suahsannak a rei tuk zo. Asinan kan suul phumnak khua cu hngilh ti a um dahlo lawng si loin duhdawt loin kan um theilo. “Duhdawtnak cu tuahnak in lang seh” tiin Bible sungah a um si. Ka kaa in khua le ram ka duhdawt ti ih ka sim rero hnakin keimah mipum rori in kan khua hrangih ka pek thei umsun pe dingin thu ka botcat ruangah si,” tiin a hon let. Suisui cu a Ni ih ttongmi cu fangkhat hnu fangkhat in a hminsin. A Ni ih lungput khal a upat tuk fawn.\nFalam ihsin zingpit 6:30am in an pok ih zaanlam 4:00pm lawngah an khua an thleng thei. Suisui cu lamhla feh dahlo tiah a cawlhnom tukih an ‘donsau'(mileng khaan tiih kawhmi) ah cun a kual ih a itthat cih. Zinglam khawfing a cat ti cun “Re!!!!!! Rere!!!!!!” an hmuansak kawlthei kungin le hmuanthlamg Hai kung pawlin Thengre an ai hluahhlo. Nauhak awn-au le Thengre ai cun Suisui cu a fimharh ter. A puan a hon hlip ih a hong tho cu tapthlang ah Kawlhra halhtak khu vutvo a von hmu. A mit a nuai. A Ni rori hivek ih a nuncan cu a zum theilo. “Khah, na hmai va phiah awla thawhhlam kan ei ding,” tiin a Ni cun a hon auh. “Thawhhlam ei thluhin ziang maw kan ti ding? Ttuan ding a um maw? Tuisun cu ka cawl duh hrih aa..” tiin Suisui cun a Ni cu thu sutphah siin a bangh tuk thu a sim phah. A Ni cu Kawlhra a kaa sungih ta a sa tuk “hawkhaa!!” ti phahin, “Aw, Nauhak pawl mirang ca le Kanan(math) na zirh dingmi na tawlrel ding. Kankhua tlawngta nauhak pawl cathiam le mibang ah kan tuah thluh ding. Cun “Tualleng tlawng”(Mucuu) khal kan phuan ding. Tui zarhpi ah Pastor thar a thleng dingih amah thawn kutkai in tualleng tlawng ah Pathian thu le hla khal kan zirh ding. Cumi cu kan khua hrangih ka sun mang pawl an si. Cun, khawlak ih Vok thlahlo dingin inntin ah Vokinn sak dingin kan sim ding,” tiin Suisui a hruainak san pawl a simfiang. Suisui cu a thawpi a thaw. A liang parah thilrit tuk tthum aw in a ruat.\nZarhte ni cu Biakinn ah an huuk celcel. Vokthau an thatih Pastor hlun thlah le thar hmuak an ceem ih an khawpawh in puai an hmang. A rawl ei puai taktak cu zarhpi zing le zaan ih ei ding an si. Zarhte cu Sa thahsun a si. An Pastor thar cu Nubu le nauhak rualin an khawsuah tlang tiang an va hmuak. Suisui cu khuihman vaklo in nauhak pawl Grama a simdaan ding pawl a tawlrel. Tualleng tlawng hrang hla pawl a khawl. Leknak tuahpi daan ding tiang a pol. An Pastor thar hmuahmi cu a ra thleng taktak. Nubu pawlin a inn khal an thianfai sak verver ih ziangkim an khua dinhmun ih tlintawk in an tawlrel sak thluh. A tak a von kholh ih lamziin a ra fehnak a kedam(boot) le a ngalzeel(sock) cu ni satnak bat ah a pho. Inn sungah a hnipuan thlengaw in a sam tuahdaan pawl a von rem thluh hnu in Nu Ho pawlih an timtuah cia Kinlan parih rawlhmeh phunkim rim cun a hnar ah an rong virh aw ciamco. Kawhhran upa pawl le an Pastor hlun khal kim ttheptthep in an to. “Saya pa, hinah to aw,” tiin fala note ‘Parte’ cun tonak a khih hmuh. A vong to ih hmunkhat thlacam tlangnak an neih hnuah rawl ei an thok cio. Hmeh pawl a zohah ei thaw a ti hmel tuktuk hai. A kut cun buh cu a von bar ve. Voksa ril sungih laifang tlor thunmi cun a mit a la bikih a hei dawh ve. Ei dingin a kaa ih a hon san zikzawng ciah ah a saril cu a pakan parah a tla tupti! A kaa sung rawl khatpi cu kaa ang ciauciau in a mit cun hmun pakhat a zoh ringring. Midang hmuahhmuah mangbang tukin a mit zohnak zawn an hei zoh ve hai. ‘Caarhlet’ ihsin a hei hmuhban mi a kedam le ngalzeel phomi par rori ah Vokpi cun renlo takin ek a rak thawh a si. An nubu Chairman a simi Parte nu cu zamrangten a va tlanih a kut hawi phahin, “Hei..Chit!!! A cuih Vok hlothlau! Tluahtlo rero ah! Ttakk!!” tiin Vok cu a va dawi. An Saya pa ih kedam cu a sawpsak sal. “Saya pa, faiten ka lo sawpsak zo,” tiin thawveng takin a ra sim.\nZaan khawmnak ah Suisui cu dung tuklo Hmai tuklo fangah a to. Khawm an von thokih hramthok hla an sakin Suisui cu “Saya Hngak!!” tiin mangbang tuk au-aw thawn a hon sal. A kiangih to Parte cun, “Khami a laifang ih ding pa khi si a tu kan Pastor thar cu. Tlangval a silai an ti,” tiin Suisui ih hna phuurah a hon sim. Suisui cu a mit khumsuk in a meng. A khawruahnak le a thinlung cu a tawivak rero. A Ni ih ttongmi, “Pastor thar thawn kutkai in kan ttuan tlang ding” ti a hna sungah a thuahthuah in an rong thang. A lungawi maw awilo ti khal theihthiam awklo in a um. Thuthangtha simnak a si thlangih Pahngak cu a hong ding. Suisui hrangah a tu a veikhatnak Pahngak ih thusim a ngainak a si. “Nun Thianghlimnak” timi thulu thawn a von sermon. Pathian thu ih nun thianghlimnak le tisa ih nun thianghlimnak tiin a sermon. Khawlak ih Vok thlahlo ding lampang in a thu a fehpi nasa. Khawm bang a tlunlam cu “Kan Pastor thar cu thlen zaan ihsi rori hivek ih mi bo tla cu! Vok cu kan senlai ihsin kan rak thlahmi a sisi. UNDP ho ih Red Cross (ciat-chi-ni) pawl lala bangin” tin an phun hmurhmo.\nSuisui cu a Ni thawn nauhak ca an zirh rero. Sun ah nauhak nipi tlawng zirnak inn ah tualleng tlawng pawl ca an zirh. Pahngak cu nauhak pawl thawi lek luailo mi Suisui a zoh ah lungkim tak le hngangam tak thinlung thawn a hni rero. Suisui ih Ni in thu umdaan ziangkim a sim fel thluh ih Suisui thawn hmunkhat ih hnattuan tlang ding cu a phuur tuk. Tualleng tlawng pawl cu a,b,c le Kawlca alphabet pawl le number siardaan pawl an zirh. Bible caang tawite nitin an zirh ih hla tawite mirang le kawl hla pawl an zirh. Lehpannak a phunphun an neihpi. Cutin nikhat hnu nikhat caan an hmang vivo. “Tuisun cu Saya pa in leknak in hoha ding,” tiin Suisui cu a au lurlo. Pahngak ih ho in leknak cu an von tuah. An zaten kut bengin hla an sakih Pahngak in “pathum kop!” tiih a au le mi pathum an kopaw ih “pali” tiih a au le pali an kop aw. Cumi kop neilo tu cawh tiin le amah ih mi hruai tiin leknak an tuah. A hmaisabik ah Pahngak in a hruai. Kut bengin hla an sakih “pathum kop!” a tiih pathum in an kop aw hai. “Panga kop!” a tiih an hnattuan ziangkim bawmtu Parte kop a neilo. Parte cu hmailam ah an dirsuak ih Laam pakhat an cawh hnuah a mai’ hruai ding a si. An ti kelten kut bengin hla an sak salih, “Pahnih kop!” tiin a hong au. Pahnih pahnih in an kop aw hai. Rinlopin Pahngak le Suisui cu an rak pom aw cutci. Suisui cu nuamnaiten a pom betmi pai’ ttaang sung ihsin a hong phuak aw ih a lu vantau in a hon zoh. Lungtur rang dutdo’n Pahngak cun suk zohin a ron zoh ve. Camkhatte sung an khawruahnak le an minung a tthen aw lawk. An lung a hong fim dukdi ih an thlah aw zaangzaang. Suisui cu ningzak tuk mithmai thawn a sam cuul phahin ziang ka tuah ding ti theilo’n a her aw cuaco. Pahngak khalle thilsual tuahtu men bang phuhrung aw zet mithmai thawn a um ve.\nZaan ttim Ar hman an khuang duahdo thlang. Suisui cu a itthat thei hrimhrim lo. Sun ih thilcang pawl cu a mitthlam ah an rong cuang ciamco. A lungtur cu “Duk!! Duk!!!! Duk!!!” ti rorin a tur. A hong tho ih tidai a hong in. Tukverhte in thlapi eng a cuan. Zaan thlapa cu eng pempem. Arsi pawl khal fiang tukin an lang phengpheng. A Ni ih a rak suh dahmi, “Duhdawtnak timi ih a san na thei maw?” timi a hnathlam ah a rong thang. Khua a ruat. A lung a hnok deuhdeuh. Vantau iak-iak in thlapi cu a zoh ih, “Maw Thlapa, na hnenah ka thuthup ka lo sim ding. Tuizan ihsin khami pa ih thu ruatlo in ka um theilo. Cumi.cu ka duh tinak maw? Nang talin i theihpi hram aw. A thu ka ruah tinten ka lungtur tuar awk a tthalo. Hiti zin cun ka lungkhal a ttil leh ngaingai ding ka phang,” tiin thlapi cu a sim. Tthal khal a si tho. Pahngak cu a thawsa ah itthat theilo’n sir le sir a her rero. Rinlopiih an pom awk lai, Suisui ih ningzak mithmai umdaan pawl a mitthlam ah an rong lang ciamco. A thawsa a tuarlo. A hong tho ih tidai a hong in. A lengah thlapi eng pempem a hei hmu. Vantau in thlapi cu a zoh ve ih, “Ka tuarnak hmuah i theihpi tu nang sihram!” tiin a ti ve.\n“Saya pa le Sayama Suisui, tuisun cu kot ih ‘Ai Thang Vel’ peipawk kan vong vawk ding maw!” tiin Esther cun a sawm hai. Pahngak cun theithiam lo takin, “Ai Thang Vel Peipawk ee?! Cucu ziang saw a san?” tiin a hon sut. Suisui cu a hni thutthi. Suisui cun Esther cu a zoh ih, “Khami kha tutiang a um lai maw?” tiin a sut. Esther cu a lu a sut. Cazir an ttheh in an khawhnaar ih kot timi ah an vong feh. Tiva hrek pakhat tupi ti ding tlak deuhlo nan Tuthing pipi umnak hnuai ah Caw le Sia hruainak ih hmanmi hrihrual tum viaiviai thawi thlaimi peipawk(mirang in ‘Swing’ an ti) cu an vong hmu. A hmu dahlo hrangah cun ttihnung tuksumza a si. Suisui cu kumkua a si ih khua a tlun ttum ah a rak hmu dah. “Ziangah maw Ai Thang Vel peipawk tiih an kawhnak” tiin Pahngak cun Suisui cu a sut. Zamrang takin Suisui cun, “Thuanthu Roling cabu na siar dah maw?” tiin a hon sut. “Siar dah ee” “Khami sungih ‘Simthli Hran Thang le Ai Thang Vel’ Thuanthu na ciing lai maw?” “Ciing vek a bang” “Khami ih ‘Ainu’ a simi vancung fala Ai Thang Vel ih peipawk vawknak an ti cucu siko ual” tiin hni phahin a hon ti. Pahngak cu Suisui a hei naih deuhdeuh ih, “Cuti asile Ai Thang Vel cu Vancung fala an ti ih Simthli Hran Thang cu tui kan umnak khua a si tinak maw?” tiin a hei sut. Suisui cun, “A ziang ka theih lehlam! Culai ah keicu thlilak hmanah ka rak um hrihlo pi” tiin hni phah in a ti san. Pahngak cu Suisui ih thulehdaan vutvo le umdaan zoh phahin phuhrung aw nawn in a bop a kheuh hruanhroih, “Aw…. Singai. Keikhal kanui’ pumsung hmanah ka um hrihlo ding a bang. Ee, cuti asile himi tupi cu Simthli Hran Thang ih Lo a si ding ka zum,” tiin hni ziamziam in a hon ti. “Hahaha….. Si kan ti men pei” “Hahaha….” “Hahahaaa…” tiin an pahnih in an hni tlang. Reilote sung an daih hnuah rinlopin Pahngak cun Suisui cu an lu le lu dai aw zikte in a hei naih. Suisui cu mit tthep fohfo’n “Ziang si?” ti phahin a ke karkhat dung a sip. Pahngak cu thil pakhat ruatsuak si awm takin a mit a hong vaam humhi ih, “Cuti asile hi khua ahhin Nun Fuu teh nan nei lawlaw lo maw?” tiin a hon sut. “Nun Fuu ee?!” “Si ee. Simthli Hran Thang a thih ttumih Ai Thang Vel in Nun Fuu a phuut ti a um kha” “Ghee!!! Kha tla cu Vahui in\n“Simthli Hran Thang thi aw khaw,\nAi Thang Vel in thi rongral seh an ti ee…\nHui teng.. Hui teng…” tiih a hong kawh hnuih Van Cung ihsin Ai Thang Vel ih a ron ken cihmi Fuu a si kha” “Haaa…. A hla tiangin na sak thiam. Na va mak ve! Asile Nun Fuu titak cu Vancung ah a um tinak ti” “Tulai thuthang ttha sim pawlin tahtthimnak ah an hmang ttheu na theilo maw? Hla Hmanah an phuah kha” “Ziangtin maw?” “Vancung ih mi Nun Fuu, kan sungah phuut a si zo ti hla a um kha. Fapa Zisuh khrih cu kan hrangih Nun Fuu” “Alaa!! Suisui, thuthang tha sim na va thiam awm ve. Tu cu mino caan ah thuthang tha sim lo thiah dingin ka fial tengteng hai ding” “Na Mang ah” an pahnih an nuam awknak ah nauhak pawl khal an zoh hngilh.\nNauhak pawl cu pakhat hnu pakhat peipawk an vawk hai. An kiang ihsin Suisui le Pahngak cu an rak au kio ciamco. Hrihrual kai in an to ih a dang nauhak rualcun an thutha suahin an tuul. An kut an von thlahcun an au vualvo hai. Hrihrual a vawk tucu tiva khatlam raal a va thleng. A ra kirsal ah nauhak pawlcun an rak dirih an nawpawk hnuah an tuul sal. Pahngak cu a tu a veikhat hmuhnak a si tikah nauhak an tlak sual pang ding phangin a au a kio. Peipawk vawktu nauhak pawl cu ‘Ai Thang Vel’ ih ttong cawngin, “Peipawk ka ron vawk, ka taw umpung suak ee! Ka taw cangcel suak ee!” tiin an au phah huahho. Himdamtei’ an ra kirsal a hmuh in Pahngak cu a thawpi a suah hlunhlo. Nauhak pawlcun lo theihlo ih peipawk vawk dingah Pahngak cu an fial. “Ka tuah dah” ti ding neih hrimhrim a duh ve thawn a lungkim. Suisui cu Pahngak hmai ah a va ding hlukhli ih, “Ka tlalo ding tiin thu i kam ta aw” tiin a kut zungte tung terter in a va ti. Pahngak cu a mangbang aanhai ciacia in a um. Suisui cun, ” Nangcu na tumtuk bet hlei ah nauhak lai hmanih hivek vawk dahlo na di fawn. Ka tlalo ding tin thu i kam ta aw. Himmm,,” tiin a hei naih. Pahngak khal cun “Aw. Ka tlalo ding tiin thu ka lo kam” tiin hni phahin a kut zungte cun Suisui ih kut zungte cu a von kalh. Nauhak pawlin an tuul neh thei loih Suisui in a tuul bawm ve. “1,2,3 khah!!!” anti an au ciamco. Pahngak cu naa takin hrihrual cu a pombet. Tlak a phan tuknak ah a ttang nasa tukih a thlanhripi khal a ciap thluh. Khatlam ah cun nuam a ti tuk fawn.\nThaisun cu an khawpawh in Nga Hruu burh ding a si ih thinghram an lai rere. Parte nu cun, “Saya pa, heh hi, nahrangah thinghram Parte pa in a lo laih ceem. Nga Hruuburh ih mipa thinghram kenlo cu daan a silo. Cun suncaw khal kanmah kan lo ken ceem ding. Zianghman timlam aw hlah maw” tiin thinghram(Hruu) kualkhat pe phahin a ti. “Aw,Parte nu, nannih sung cingcing kahrang ziangkim in ngaihsak ringring tu. Bawipa’n thlawsuah malza lo sawm hramseh law! Ka lungawi tuk” tiin thlawsuah a pek. Pahngak cu Nga Hruuburh tivek khal a thei dahlo. Pa Tuan hla ih “Kankhua Ka Ngai” timi VCD zuknung sung ta lawng a hmu dah. Parte nu cu Suisui tei inn ah a vong pial phah. “Saya nu, thaisun cu nan pok tum maw?” “Ai… Parte nu, kei hi tarlam pan in ziangtin maw hawklak hnen ka tel ding? Suisui hi nga Hruuburh ti khal a thei dah loih in hei kaihhruai sak aw zangfahten” “A kei teh nupi nu in tel ding ka siaklo. Parte tei pafa rual an pok ke. Parte a um ding si. Suisui cu Parte thawn an um tlang ding. Suncaw khal kanmah kan rak tuangtim ding hokhaw.” “Ai, Parte nu, suncaw cu keimah ka ken ding. Kanhrangah na zonzai rero’n,” “Aih, amahte a ken le zohman ttawm ngamlo’n a va paaklaak ciamco sawn ding. Kanmah kan ceem ding,” “Ee, cu hniahno lungawi tuk aw. Pathian in lo thlawsuah hram seh!” tiin parte nu cu an inn a tlung.\nZinglam Nazi 8:00am cun an ku aw celcel. Kuai tum na si ruri in khawsuah lam an pan cio. Suisui cu a Ni in, “Kannih cu thinghram le kan nei fawnlo. Kutlawng rori ih lo fehter ding cu ka sia rem hlah. Himi hei keng aw” tiin ‘Raptting’ le ‘Vutcaam’ rawi palastic ih funmi a pek. Suisui cun a Ni ih pekmi cu a zoh timen khal silo’n a bih in a bih. “Nini, hi cu ziangtin maw ka ti ding?” “Aw….. A hmun nan thlen tik le Hotu pawl in “‘Vutcaam’ le ‘Raptting’ keng nan um maw???” tiin an au dingih cumi tik le na pe hai ding. Thil umdaan cu Parte in a lo sim copcop mai ding” tiin a sim. “U Suisui, na man zo maw? Mi cu khawsuah an thleng zo hokhaw,” an inn hmai in Parte a rong au. “Aw. Ka man. Tu ka ra.” tiin khawsuah lam pan in an feh. Parte in Suisui cu cawllo rori in thu a sim phah vivo. Parte cu Tleirawl Thlolsam te a si. Asinan mifim le tangdor ih mi tlawmngai thei ngaingai a si. Khawsuah cu an vong thleng. An nga hruuburhnak ding hmun cu an khua ihsin pengthum a hlatnak Ti Va ah a si. Minung an kim in Pastor pa in thlacamnak a nei ih hmunkhatten khawsuah ihsin an pok tlang vualvo.\nTiva pi an vong thlen in ti kapah an thilri pawl an taan thluh ih a khatlam raal tlang pawngah an hong so. Hotu upa hrekkhat cu ti dawltu hmunhnih in an tthen aw. Mino tlangval cakvak deuh pawlin lei an ceek. Leisen an ceekih mipi in Buri dip thawn an thiar ih ti dawlmi tili sungah an buur hai. Parte le Suisui cu Buri in leilung an zawn aw. Pahngak in “Parte, keimah ka thiar ding. Nang cu va cawl aw” tiin el theihlo in Parte ih kut cu a va phial ih Suisui thawn an zawn aw. “Raptting eih!!! Vutcaam eih!!! Dat-khe eih!!!!” tiin an au ruangro. Suisui cu khatlam khatlam ih huuk celcel thawmvang lakah ‘Khuate hla’ an sam ah a ruah ih a umhmun ah nuam ti tukin a hni hmukhmo. “U Suisui, khui na raptting teh?” Parte ih thusuhnak aw a theihin Suisui cu, “Raptting…. Raptting….” tiin a phun hnukhno. “Kha Sayama nu in a lo kenmi kha” “Aw…. Nini ih i pekmi thil fuun kha maw? In dil maw tu?” parte cu zianghman theilo Suisui ih umdaan a zohah supaw theilo’n a hong hni hruthri. Tili an dawlmi sungah leilung leisen, raptting, vutcaam le Dat-khe sia an sutparh ih cupawl cu nawi ttheitthei in an rawicawk.\nSuncaw ei dingin an au salih Suisui cu a mangbang tuk. “Ziangah kan rong fehnak tlang tluan zinkap ah suncaw kan taan silo maw?” tiin parte cu a sut. “Aw…. Khami cu tlunglam hrangah si. Cun rawlngai a silo. Fuu le banhla a si. Tu suncaw kan ei tthehin hruu kan vuak ding” tiin parte cun tthaten a sim. Suncaw ei dingin an von kiil khawm. Nitinten tualleng nauhak pawlthawn suncaw an ei ah Pahngak le Suisui cu hmaiton in an ei tlang ringring. Asinan tuisun ih an suncaw ei tlang cu danglam takin an thei aw. ‘Hnahcang hnah'(Banhla hnah) thawn rawl fuun mi pakhat cu Parte tei pafa li le Pahngak le Suisui minung paruk in darhai ti um lo kut tongaw sursoih ei a si. An rawl kenmi cu Buhsen(Laifaang) le Buhraang(kawlfaang) kalh ih suanmi, cun Khasuan sen le Kawlhang(Bawnthur) le Arti kio tlangmi le Sapherh thuhmuk pawl an si. Parte pa cu Lai pacang ttha rawl baar roriin a zakhat in rawl a tthuam ih vantau vuangvo’n a hon baar. Parte ih nau le pahnih Lalte le Thangte khal thaw ti hmel takin an ei hmuaihmo ve. Parte pa cun, “Khah Saya pa le Suisui, ei auhla maw. Hmaisong ding um hlah khaw” tiin kaa-puu thlekthlek ih rawl ei phah cun Sapherh cu a tthep(phel) ih Pahngak le Suisui cu a pek fingfing. Parte cu Suisui a zoh thuul, Pahngak a zoh thuul, hmaisong tuk mithmai thawn a um an hmuh tikah rawl von baar ve dingin an kut an von suah. Rawl parah cun an kut a tongaw dukdi lala. Zamrangten Suisui cu a kut a sup sal. “Sorry!!!” “Sorry!!” an von ti aw tlang. Suisui cu a ningzak thawn phuahlam hawl phahin, “Ka ti haal” a hon ti. Parte pa cun a rawl ei lai a aw khal fiang tuk lemlo cun, “Aw, khai ti kan dawlnak hon lan awla ti fim hong in aw” tiin a kut khih phahin a sim.\nRawl an khawh felin “Nan hruu suah uh law!!!!! Hruu kan vuak thlang ding eih!!!!!!!” tiin an au ruangro sal. Parte le Suisui cu Hruu an hruan aw. Pahngak le Parte ih nau Lalte cu an Hruu an thuah ih an hruan aw ve. An thinghram vuak awn cun raalkhat tiang a thanh baan. “Tlut-tlet!!! Tlut-tlet!!!” tiin hruu an hruan aw hai. Suisui le Pahngak cu nuam an ti tuk. Tawkfang cun, “Thla uh law!!!!!!” an ti an au sal ih phuul luailo’n thianghram cu ti sungah an thlak. An ti dawlmi an phong ve ih nawi tthuittho in a rong luang. Kuakfawp pawl cu tikap ah to in kuak an hliik vohvo ta. “Dap uh si law!!!!!” tiin an au sal lala. Parte in “U Suisui, lungdaap lakah nga tumdeuh an relh thei tak hokhaw. Nga tumdeuh kaih na duh le lungdaap lak dap aw maw” tiin a sim.\nKutza zungza in ti sung cu an dap cio. Mi hrek cu an ngabawn pawng ttheltthi zo. Suisui khal cu a thiam tawkten a dap ve hnumhno. Lungpi hnuai ti thuuknak ah a va dap ih thil pakhat a thamngah. “In bawm uh!!! In bawm uh!!!” tiin a au ciamco. Pahngak cu zamrangten Suisui pakhat khat cangah ruatin tidai sungah cun a va tlan sumso. “Suisui!!! Suisui!!!” tiin thinphang tuk au aw thawn a va ko. Parte pa khal zamrangten a ra tlan ve. Suisui cu mi pakhat parih thinheng tukih sual aw ciamco vek rori in thil buan ciamco mi a nei. “Suisui, ngarul a si kha. Ralring aw! A zaang ruh in a lo hriat pang kei!!” parte pa cu a hong au luarlo. Cu zawngah “Aiyaa!!!!” ti au aw an thei ngaingai. An va thleng cu Suisui ih kut a rak thii thliakthliak zo. Parte pa cun spirit a rak keng ngelcel ih cutin an tuam lohli. Lungpi cu an karh ih ngarul cu an hawl. Lungpi a hong tthawn awkin “Khi…khi…khi…” tiin Pahngak cu a au zualzo. Parte pa cu kai cak le zam ttha tuk a si vekin a thiirfei thawn “Putup!!” tiin a rak vuak ih ngarul cu a thi. Suisui cu a buan lai ahcun buan ta deudeu in a thihhnu riangri ah a ttih tuk a zoh ngamlo. An ngarul kaihmi cu kut Ngeel hnakin tum deuh Baan can ih sau ti viaiviai a si. Parte pa in a ngabawm ah a san ih inn an thlen hnuih tthen aw dingin an um. Suisui cu a kut a hliam ruangah tidai tham ngam nawnlo’n tidai sungah a feh tuahto men. A thinlungten, “Ka sansung ih ka rel ning theilo dingmi thuanthu pakhat ka nei. Hlanlai Sahraang kap an sim teh ziang ce! Ngarul kha tiatia a um tihman ka rak thei dahlo.” ti ruatin a hni hmekhmo. Zaanlam inn an hong thlen in veng le hnen pawl khalin a cuih ngarul tumtuk lawmmam cu an ra zoh vialvial. Cu hnuah Parte pa in a sa a can ih Suisui le Pahngak ih covo a zem.\nJune thla a kim in Parte cu phunriat kai dingin tlawngluh cu tiin falam feh a tum. Suisui cu a ngarul pherh caar mi cu a sungkua pawl hrangah parte hnen in a kuat hai. Falam ah cun Theidum le Haidum lei cop ttul ringring asinan an khua ah cun ei cawk loin a um. Suisui cu nitin rawl ngai hman ei loin thingthei rah hmin lawnglawng a ei. July thla a hong kim cun phunhra ong le sung a suak ding ti thu a thang thlang. Suisui cu falam feh a tum. A sungkua pawl khal a ngai tuk thlang. A Ni cun, “Nan Saya Kyi ih Fresher Welcome a tuah tiang Falam ah um khuan ka lo pe ding. Cu thluh veten na ra kir sal ding” tiin a cah. Suisui cu ong le sung hman thei hrihlo mi cu tiih a Ni ih thucah cu a hnih lamlam tla a suak. Zarhte zing nisuak in an khua ihsim falam lam pan in an pok. Parte nu khal a fanu Parte veh phah thawn falam a feh ve. “Thaizing phunhra sung le ong kan thei thlang ding”, tiin thin phu dukdo phah cing cun Suisui le Parte nu cu an ke feh karkhat hnu karkhat falam an naih vivo thlang.\nSalai Thangte & Mai Tialte biakawknak (III)\nCartoon Ram Ah Ka Tlawng\nSalai Feilung says:\non August 22, 2012 at 9:47 am\nVa thiam dumdo ve\nSalai Mazawn says:\non August 22, 2012 at 9:50 am\nPipi Na ngan thiam tuk. Ka rak lungleng thei. Thiam lawlaw. Peh vivo aw. A sungmuril ka pur vivo. Siar khawm lo deuhdeuh.\non August 22, 2012 at 10:12 am\nDaidim,na tiam tuk ti mi in a daih lo,Ka mittlam ah mak tuk in vok\nEk lak ih a bah lai a um..thiam na sa..siar le a nuam tuk.\nduhdawt tu says:\non August 22, 2012 at 8:36 pm\nSiar a nuam tuk a peh siar ding ka hngak hlap tuk… kan nauhak lai hru sut kan rak feh dah lai ka mang ruangro mitthlam ah an cuang sal rori… thiak tuk\nLeen Hling Par says:\non August 23, 2012 at 3:30 am\nMai Dai Dim.part IV ka rak thir,hmmm an hrusut ah ka thinlung cu a tel ve si,na thiam na ca siar a nuan\nSalai Ku Ku. says:\non August 23, 2012 at 10:31 am\nA sau tuk.\nTlangval caan ngah deuh pawl lawngin an siar paih ding ka zum.\nTawi tete thlah theu sehla a tha.\non August 25, 2012 at 3:21 am\nA sauzet nan siar a nuam zet fawn.


Duhdawtnak Zuun - Chinland Today Media\nJanuary 20, 2012 5:43 am·5 comments\nJeremiah Ting Hlei Thang\nZodai zilthli thiangte a hunghrang zerzo, zingni mawite khal suah zairel in a mawinak hmuah suah tahratin Falam khawpi cu tleu mawizet in a run kap. Boruak khal a thiang, cumci le laihang te khal tlangtluan hrut in fim riari ten tlang le mual tin a zel. Cucik kharbawk khal sun nisa awi ve ding in an tiar cia ttheptthep. Culaiah keikhal kawr rang le lungzi hringte hruk in ka Nui sapherhphawm le arti kiomi te keng in No.(1) BEHS, Canbari tlawnginn lam pan in tlawngkai ding in ka pawk ve. Tlawnginnpi ka thlen in kan Boarder pawl tonak 10(B) ahcun ka vunglut. Tlawngkai pek te tifamcu ka zak a zum deuh ih ka hmaitla a hngal hrih lo nasa. Cutin ningzak nawnte’n in khawdang cu ka tang rero.\nVanthatah ka ti ding maw vansiat sawn ti ding khal ka thei lo. Saklam ka hun zoh cu Vancung fala vek ih mawinak neitu, Lasi fala vek ih iangnei, samthlairem thliahthli te, mawinak phunkip thawi tuahmi, duhnungza Fala nonal te cu ka zoh ngah ngelcel. Sangkate kap ih to asi ruangah sangkate ih a runglut mi ni tleu cun a biang note cu a run cerh ih senno hiamhi ten sim le rel thiam lo ding khawp in mawinak phunkip in a tuam. A cangvaihdaan khal mi’h lungla ding zawng tei umtlan a thiam ih duhnung tuk ding le zohrem tuk ding ih um thiam zet a si fawn. A mittlang bialte le a hmursen mawite thawn a lu cu a hunher ih zukneng vek ih a mawi zet mi a mit mawite cun vawikhat te cu I run zoh ngah pang, cui vawikhat zoh ngah pang ahcun ka taksa hmuah a hit thluh vek rori ka thei ih ka lu khal tum luailo vek in ka thei.\nKa thinlung thupte cu lungawinak maksak thawn a khat ih vawikhat I zoh ngahpang cu ka lungawi in ka ai a puang tuk lawmam. Asinan himihi duhdawtnak zuun hramthawktu tla a si thei ti khal hi ka rak ruat tel dah ve lo. A mawinak le a tthat nak in ziangkhal thei lo khawp in I rak tuampit thluh a sibik in ka thei. Cucun ka thinlung le ka ruahnak, kamit pawl khal khuihmanah feh thei nawn lo’n a mawinak sung ah ka pil cuahco. Asinan kan Sayamah ih kawk phan ruangah duh kuahko le siang lo cingten rei hman zoh ngam lo in ka lu cu ka her ih kan Sayamah nu ih cazir cu kan vun zoh sal. Asinan mu le mal khal a nei thei nawn lo. Ka thinlung, ka ruahnak le ka mit pawl cun amah lo cu a hmu thei nawn lo ih amah lo cu a ngai thei nawn lo. Ka thinlung cu a mawinak in I tuampit thluh ih ka ruahnak khal a iangneih mawinak pawl in I zel khat thluh cu a rak si bik ko.\nCutin caan rei nawn caa kan zir ttheh hnu ah tlawng ttumnak dar awn (khawglawng) cu a rung awn ruangro. Tlawngttum hnuah cui ka hmuhmi le ka tawnmi cu ka rualpa lalte ih hnenah ka sim. Vantthatah ka rual Lalte thawn an rak theiaw ih an rak nel aw zet, a hmin cu “Sui Len Mawi” a si thu I sim ih “Mawite” ti’n duh kawh ih an khawh thu pawltla I sim. Caan remcang a um le theihternak in tuahsak thei thu pawl le an rak nelawk daan thu pawl I sim cun ka thinlung cu nawmnak hlir in a khat ih thaisun kim ding cu thifahnukcat in ka hngak. Kum thum maw rei sawn ding tuizan ha ti khawp in thaisun kim ding cu ka hngakhlap.\nCutin a thaisun ah ka rualpa in theihternak in neih ih hnisiamsiten vawikhat te I hnihsan hnuah khansung ah cun a lutsal. Cutin caan tawkfang nawn tlawng kai ih caan kan hman hnuah ka duhdawtnak cu mithmai in ka lang ter nan ka kaa ih simsuak ding cu ka ngam thei hrih lo. Ka ngam thei lo nak bik khal anih cu Upa fa a si hleiah cathiam thei zet le mi ih zoh co zetmi, milian fa, Lal fa, bawi fa a rak si ngelcel. Culaiah kei cu ka nu le pa lothlo mi an si hleiah tlawng sumbur ding hmanah a netabik lam lawng ih pe ringring ka si thu pawl, thlathum vawikhat hman inn lam ah sa ei thei mumal lo kan sinak pawl cun ka duhdawtnak thu sim le rel ngam lo ding in I kai bet.\nThinlungsung ih ummi duhdawtnak thu sim ngam lo hi taksa sung ih hling um ringring thawi a bangawk thu cu zawi sim lo in ka fiang tuk. Har ka ti, sim ka cak, ka sim ngam lo, rel ka cak ka rel ngam lo, sim thotho ding in ka vun zuamsal, ka dinhmun ka zoh a niam tuk fawn. Aw! duhdawtnak rel thei ve ding tal in dinhmun te vun neih ve cu ka cak tuk nan mai sinak le dinhmun cu sentlung bang ih duhduh ih sawk le rem theih men le a rak sisi lo. Aw! dinhmun siatnak le sinak niam tal hicun Duhdawtnak ahcun an hna rak phit men hai sehla ka va duh so. Hitin maw ka tuar cuahco men ding? Hiti’h ka umcuahco men cun khua a tlai leh ding ti khal thei cing in dinhmunsiatnak, ttihhrutnak, ningzahnak le ngamlonak pawl in ka thinlungsung ih Duhdawtnak phawrhsuak thei lo ding in I kai bet lai thotho.\nHmanseh khua a hung rei cun an sim Duhdawtnak mitcaw cun nikhat ni ah ka dinhmun khal ruat thei nawn lo le ka sinak khal mang thei nawn lo’n ka thinlung cu caphek par ah pholang tahrat in.\n“ Dear Sui, hi ca na hmuh veten Duhdawtnak thawi a khatmi ka thinlung le hi ca te in “Suntha” ti’n lo ti hramseh. Tlin lo nak le dinhmun siatnak hin na hnen ih Duhdawtnak thu sim le rel ngam lo ding in I kai bet thei nawn lo cu a si bik ko. Tling lo le tlak lo cing te’n ka lo duhnak thinlung cu hi cahnah par te ah ka run pholang a si hi. A cem tiang in siarsak ding ih zangfah ka lo dil. Hi ka taksa leilung ih tuahmi reilote ih leilung lala ih kir sal mem ding ka thinlung sungah Siangpahrang Solomon rangleng pawl hnak ih cak le khoh sawnmi Duhdawtnak cu a um ta mio si. Hi a hngetkhoh zetmi ka Duhdawtnak thinlung in dinhmusiatnak le sinaksiatnak pawl khal umpi men thei nawn lo in zohhman ih kham theih le kaih theih lo in na hnen ih “ka lo duh” timi a lo sim ruangah thinheng hramhlah ti’n ngaithiam ka lo dil fawn. Ka beiseinak cun ka kiangkap ih thing le lung boruak pawl khal hin nangmai Duhdawtnak thu lawnglawng in sim in ka thei. An sim Canaan ramnuam khuaizu hnak ih a thlum sawnmi na awkam mawi theih ding cu kei ka hngakhlap. Ka lo duhnak le ka lo ngainak pawl hi a tak ih hmuh theih cu si ningla hi ca sung ih run thun tel khal ka va beisei takem. Ansim Laiphun vapual te bang duhdawtnak thawn awmphir dai ih tintling khat sung duhdawtnak par tlanve ding ih khawsak ding cu Cungkhuanu in remti hram seh ti’n thlaza ka cam. Ka cangan hnawk tak le siarhar tak mai siarnak men ih zuknengmit bang nonal zet le a mawi zetmi na mitmen fimte hnaihnawk ding cu kei ka siang lo. Hizat te in si hrih mai seh. Hicate in a mawizetmi na mit te kha hahdamnak lo pe sehla, duhdawtnak thawn “Mangttha” ti’n na kut lo kai hramseh.”\nTin ka thinlung cu ca hmang in ka rualpa Lalte cu ka hei pek ter. Can malte a rei hnu khalah zianghman thukir sal cu ka dawng lo nan ka duhdawtnak cu ttumsuk lam a pan thei cuang lo. Amah ka hmuh tinten phurnak le lungawinak in ka khat. Duhdawtnak ih hnattuan cun ka taksa ah hmun a khuar ih hmual a nei tuk zo cu a si bik ko. Mah duh lo tu duh rero hiaw ka buainak men a si ti’n ka ruat ttheu. Asinan Duhdawttui duhmi silo a har zia khal tuartawk tuar mai keng ti’n duhthu ka rak sim ngam nak khal a si. Hmanseh tik cu le caan cu a hung rei ih a hung hreliam tikah lamzin ih vawihnih khat tawnawk caan ah mithmai panten vawihnih khat I bia phah ttheu. Asinan I duh ding ti cu ka rak ruat ngam lo ih ka rak zum ban ve dah lo. Ka duhdawtnak a theih ding lawng ka ngamtawk le ka ti theitawk si in ka thei aw. Vawikhat I biak hi cun ka ihhmuh a thawt lawng siloin ka mang tiang khal a ttha thluh in ka thei aw.\nAsinan caan a hung rei deuh tikah ka ruahban lo le ka tum ban lo in kan rualpa Lalte hnen ih ka duhbikmi “Sui” ih duhdawtnak thu cu ka thei ngah ve ta. Ka zum thei lo, ka lung thei lo ih thungai khal ah ka neih thei lo. Ka rualpa hin ka thinnawmnak ding men ah I sim men a si kei maw tin ka ruat thul asilole ka duhtukthu hi amah “sui” in a theih ruangah ka thinnawmnak ding men ah a rak simter teh a si kei maw? Tin thu tampi cu ka ruat ve nasa.\nAsinan ka rual Lalte cun fiangte’n thungai a si thu le thuhman, thutak a si thu pawl tthatei I sim hnun cun ka lungawituk nakah um daan khal ka thiam lo, umngaihnak khal ka thei lo, suitum sar vek in ka thei aw, sialkiringcin sarsuak vek rori in ka hmu aw, ka lungawidaan le ka hnangam daan thu pawl cu ka rual Lalte hnen ah ka sim nan a hrek te hman ka kaa cun a simsuak thei lo ih a relsuak thiam lo. Amah tawnsal ding cu ka cak tuk nan ka ning a zak ding, ka zah ding ticu ka thei cia keukeu nan ka duhnak in in nehtuk cu a si bik ko ding, a mah tawng ding rori ka thinlung in a tumtah. Cutin tlawngkai tlang khan khat ticu tawnawk caan a tam ih nelawk nak lamzin pi ah nitin ke kan kar ih kan tlangleng.\nA ruangrai khal cu tthianrual lak ah cuanghmuar deuh ih Cungkhuanui sersiam ti cu el theih lo in a lang. Keihi mipa sang awmangtawk in ka thei aw ve ih can aw cercer kan si. A tairawng le a pian a hmel zohhin mi pakhat a si ding ti theihtheih fahran in a lang. Ka uar hleicenak te cu Laithuam uarzetmi a si ih Laithuam te thawn a mil aw in a kaih aw tuk fawn. Laiphun suahni, Laikumthar, Fangerpui caan ih Laithuamte thawi mipi hmai ih a lam le a cangvaih daante hicu keimah cu simlo, mipi ih uar tuk le duhtuk mi a si zia mipi auaw cu a dai thei lo.\nNikhat cu a duhdawtnak ngah ve zotu pakhat ka si ve ti ruahnak thinlung thawn lamleng ih vahsuah ding ka sawm ve. Anih khal in I lungkimpi ih kan pahnih ten Cinmual vengih tlangtin hrut phah in kan liam miarmo. “A mawi sin ding lai rawn” timi Sunceu ih khan hnuaite ih thing daihnem tang te ah kan pahnih te cun kan to. Zodai zilthli te cu a hunghrang zerzo, cucik kharbawk pawlkhal boruak nuam tuk le nitleu mawite lawm in kiang le kap in theitawk in an aw an suah ve. Thingkum hrampi pawl khal um men thei lo in an hnin aw ih an sawi aw rero. Culaiah va phunkim khal an aw suah in an awm le awm daiaw in thunuam titi relin le duhthu sam phah in an hni an khek ve. Cumci le laihang te khal in an mawinak suah in lairam fing le tlang cu a mawi theibik ding in an cawimawi ve.\nCulaiah ka duhdawtzetmi “Sui” khal thinlung nuam zet in a hmur mawite le a bianno sen hiamhi te thawn I hun zoh hnuah ka lamah a ra her. Cutin zithlithiangte in a sam nemte cu a hun sem ih a sam nemte vun remsak ding in ka kut cu a lam ah ka vun suah ve. A sam nemte ka vun tham hnu ah ka kut cu kir thei nawn lo in a liang par ah a tang lan. A biang note cu tham phah in le a sam nemte cu zut phah in “Bawih” ka lo duhtuk ti phah inn a hmur mawi thianghlim te cu dai ve ding in ka lu cu a vungkur. Vawikhat te a hmurthlum te ka hnam hnuah hni siamsi ten a hmai mawite le a biangno dunnung te thawn “Aa Uu” ka lo duhtuk tin mithmai pante thawn ka tawng cu I hun let.\nCutin duhthu nuam sai in le hmailam thu ruat ih caan kan hmang hnuah “Sui” cu a ding ih kan lai ram fing le tlangmual pawl cu cuan phah in hitin thu I sut. Uu tui kan hmuhmi lairam mawi tertu thingkung le hrampi, tlangmual le leilung pawl, va te le cucik kharbawk pawl hi tui kan Duhdawtnak in theih pitu ah cang hai seh. Cutin kumkhua tthen aw lo in duhdawtnak sung ah nang le kei kan leng tlang ding. Ziangvek harsatnak hman in nang le kei duhdawtnak hi in tthen hlahseh ti’n thu kan tiam Pei, na duh maw na ngam maw? Tin ka duat bawite cun I hun sut ta riai. Ka lungawituk umngaihnak thei lo’n ka ding ih ka aw neihtawp suah tahratin hitin ka au. Maw! Tlang le mual pawl thingkung le hrampi nunnak neimi ramsa phunkim tuini ah ka duhdawtmi “Sui” le Kei ih Duhdawtnak theihpitu si hram uh. Ziangtik hmanah kan tthen aw lo ding ih nan mah hi kan Duhdawtnak in theihpi tu nan si kumkhua ding” ti’n ringzetin ka au. Cuti’h ka au ttheh hnuah kumkhua ih tthen aw nawn lo ding in thu cu kan tiam veve. Leitlun ih mah pahnih lawng um vek in hni le khek phah in sunni cu kan hmang liam.\nCutin tikcu le caan khal a herliam vivo ih awmangtawk tlawngkai ih caan kan hman hnuah tlawngpihnak dar khal a rung awn ruangro thlang. Asinan kan nih cu Falam khawpi sung ih um veve kan si ruangah tlawngpih khalle kan tawng aw thei ringring timi thinlung te in ka hna I ngam ter zet. Camibuai kan phit tthehhnu thlathum hrawng ah vawikhat cu zinglam vang hlan in au thawm ka thei celcel. Ka mangbang in ziang thei lo pi’n ka tho ve. Ka thawh leveten Kring….Kring…Kring Phone cu a awn ciamco ta, e heu! ziangha si tak ke tin Phone cu ka va kai. Ka rualpa Lalte asiih phunhra result a suah thu I hum sim ta. Cucun taw le lu thei lawn ka tlanthla ih ka awn le awn lo zoh ding in phivir in ka tlanthla.\nKa hmin a rak um thu ka theih le ka hmuh leveten ka lungawi in ka khir ka zuang. Ka innlam ka hun sim ih in lungawipi ve tuk. Cuihleiah ka duhzetmi “Sui” khal thiamhleice sinak D pahnih a ngahtelthu ka theih sinsin cu umngaihnak hman thei lo in ka lungawinak mithli cu ka biak ah a rungluang zerzo. Asinan zohhman ih theih cu ka duh lo ih a thupten ka hnul fai thluh. Lungawinak tinkim hi Cungkhuai nun kan hrang rori ih tuahmi si in ka thei ih ka lungawinak cu a zual sinsin. Cutin Phunhra kan awn veve ruangah tlawikai peh veve ding kan si thlang.\nAsinan thu pakhat ka hrangih thil harsazet a simicu keicu ka suahhlan ihsin ka Nu le Ka Pa in Pathian hnattuan ding ih hlanmi fapa te ka rak si bangin nauhak te ihsin Pathian theitu ka rak si fawn. Ka Nu le Pa ih duhbikmi Bible tlawng kai a ttul ta. “Sui” cu mi Upa fa a si bang in Kalay ah Eingeneer tlawng kai ding a si thu cu ka rual Lalte in I sim zo fawn. Bible tlawng ka kai le “Sui” thawn kan tawng aw thei nawn lo ding ti cu ka thei cia keukeu. Ka thin a bang, ka riah a sia, umngaihnak khal ka thei lo, van ka zoh a sang lei ka bih a pit an timi cu keimah rori hi ka si ko. Thuruah daan ding khal ka thei lo, khawkhan lai rel dan ding khal ka thiam lo, ka riah a sia, ka lung a zur, ka ttahhah vek a suak.\nBible tlawng kai lo ih Phunsang tlawng ka kai ve le “Sui” thawn kan nai aw dingih kan tawng aw thei ringring ding, Phunsang tlawng kai lo ih Bible tlawng ka kai le “Sui” thawn kan hla aw ding. Asinan Pathian thu lam ah ka pum ka pe aw thei sinsin ding ti cu ka thei. Ka duhbikmi “Sui” thawn hlatawkding cu ka ruat ngam lo, ka ngaingam lo. Alakah ka Nu le Pa ih thu el ding cu a zarh tluk in ka thei fawn. Cuhleiah keimah khal in Pathian hnattuan cu ka rak tumtah mi a si ve fawn. Himi lamzin pahnih cu ka tawn ding ih ka rak ruahhar bik le ka hril thei lo mi lamzin an rak si veve.\nAnetnakah cun hitin thu ka ruatsuak ziangkimhi Pathian ihta Pathian ruangih um le thilcangmi hlir an si. Bible tlawng cu ka kai pawt ding ih ka duhzetmi “Sui” khal Pathian in a kilhim ding ih tawnawksal caan in pe sal ding tin ka thucu ka bawtcat ta. Cuithu “Sui” hnenih ka sim veten anih khal umngaihnak thei lo’n a biang ih sin a mitthli te cu a rung luang. Ka tai in I pawm ih Uu Phunsang tlawng kai ve ko aw nang thawi hlatawk ding cu ka ruat ngam lo ti’n a kutnemte in ka biang cu I hun cul. Aw! a va har takem ziangtin saw ka ti ding ka thinlung hi a hlo cupco. “Sui” thawn hlat awk cun ruahsanding nein awn lo vek ih ka theih awk laiah a mah rori ih hiti I hun lem cu ka lung a zur,ka zang a fak, ka ngai in ka duhtuk fawn. Hmahseh famkimlonak leiram ah “duh vek ih um a theih lo ih a tul nak ih um a tul saw” timi tawngkam bang in Bible tlawng ka kai thotho ding thu cu hreh thluahthlo cing le ui duahdo cing ten ka vun sim ih kan tawngaw sal thotho ding ti’n hmailam ih kan khawkhanmi pawl famkim thei ding in a cang theitawk in ka sim ih ka awkam thiam sun te cun ka vun lem. Asinan …………………………….siar paihtu hrang…………..\nPeh leh ding….Cuan….\nKa Lo Hngak Ding (Part – 5)\non January 20, 2012 at 6:32 am\nHmmm…lak lawh tuk aw…\nzg tik le na peh dg…tlang na theh le maw…\nSiaar nuam nasa ka khop lo..\nDuhDawtnak…..ti mi hi aw……\non January 20, 2012 at 10:50 am\nA peh kan rak hngak tento ding .\nRawn tar leh aw la.\nA thlung zet.\nA siar khal a nuam…\nNa rak thiam si maw\nZilthli Lal Nei Thluai says:\non January 20, 2012 at 4:24 pm\nWoooooooo ka siar ka thawk zawn ah in cemsan. a peh dg ka hngak hlap nasa. Ngan thiam tuksss law2\non January 21, 2012 at 5:44 am\nTing ka mitthlam ah nan um dan ding pawl movie ih zoh vek siko. Siar nuam nasa. Run peh loh li aw. Na rual\non February 24, 2012 at 11:25 am\nrakpeh zang aw……..alak lawh tuk\nna ca siar ding hngak in mitam pi\nzan it thei lo khao le na (suite)naduh vek khop ih um\nan tam pi ti na ruat sak lo maw?\nthinlai ah acam naca………siarsal ding hngak in lungawi


Israel Ralkap Pawlin Palestinian An Kap Bet Sal - Chinland Today Media\nMarch 14, 2012 3:08 am·0 comments\nTheihcia zo vekin a liamcia ni 4 ihsin Israel leh Gaza ih Palestinian pawlcu an kapaw rero zoih, Cumi hnuah mizan zingah khan Isreal ralkap pawlin raldo nak Vanzam hmangin Gaza ih Palestinian Tapung Hamas pawlcu an kapsalih Hamas minung 2 an thi ih,Civil mi minung 25 in hriamhma an tuar.Israel ralkap pawlin Palestinian pawl an kahbet sal naksanhi mizan zing khawvang hlante ah Palestinian Hamas pawlin Israel pawlih umnak Rocket hmangih voi 2 an kah ruangah Israel mi minung 1 a thiih midang 3 in hriamhma an tuar.Himi hnuah Israel ralkap pawlcu raldo nak vanzam thawn an poksuakih Vanzam ihsin voi 6 an kap.\nPalestinian Tapung Hamas ihsi phirpeng pawl 2 Islamic Jihad leh Popular Resistance Committee pawlcun kandung zarh tlawngkai ni 5 ih Israel ramsungih rocket kaplut tu an si thu an simih, hiti vekih phuba lakton awknak rero ruangih buainak suak mihi tireh tumih Egypt Cozah hotu pawl khalin lamzin an hawl rero tiah Hamas hotu, Ismail Hamiyeh cun a simih, Asinan Hamas pawlcun Israel thawi an karlak buainak tireh dingcun Israel in Vanzam hmangih Palestinian pawl a kah ringring mihi an ban hmaisak a tul tiah an sim.\nHimi laiah Israel Defence Minister, Ehud Barak cun Palestinian pawlthawi an karlak buainak cu cuti menmen ih tireh theih asilo ih Ni tamzet a duh laiding tiah asim. Israel Prime Minister, Benjamin Natanyahu khalin Rocket hmangih Israel ram leh mipi kaptucu Israel in kutbawmin a zoh menlo dingih an duhnak hnakih nain Israel cun a kapveding a si a ti.\nTui naite ni 4 sungih Israel leh Palestinian karlak buainak ruangah Israel ralkap kut tuarin Palestinian pawl minung 20 an thizo ih Palestinian pawlih kut tuarin Isreal minung 1 a thiih Palestinian pawlin Israel ram sungah rocket voi 40 lenglo an kaplut ih mihi sungah Isreal ralkap pawlin Palestinian pawlih rocket hi 32 an kahthlak sak.\nSomalia Ram Ah Al- Shabab Tapung leh Ethiopia Ralkap An Kap Aw\nSomalia ramih Gedo ram tthen Yurkud khuah Al-Shabab Tapung pawl leh Ethiopia ram ralkap pawlcu naizi 3 sung an kapaw ih Ethiopia ram ralkap 73 an thiih, Al- Shahbab Tapung 130 an thi tiah theih a si. Al- Shahbab Tapung thupuangtu, in a sim nakah Yurkud khua la dingih an siim nakah Ethiopia ralkap 73 an thiih meithla 20 an laksak thu a sim.\nHimi laiah Gedo Governor, Abdifatah Mohamed Ibrahim Gesey cun Al- Shahbab Tapung leh an ralkap pawl an kahawk nakah tapung 130 kahthat an si tiah a simve.\nRel ttheuzo vekin Somalia ramhi kum 1991 ih an President, Mohamed Siad Barre an hlawnthlak ihsin Al- Shahbab Tapung pawlin an tibuai ringringih Cozah hngetkhoh khal dingsuak theilo in rethei zetih um an siih, tuah Somalia ram Cozah thu neitu leh khawthlang ram hruaitu pawlih remti nak vekin African Union Member ram ralkap pawlin Tapung pawlhi nasazetin an do rero laiih, tui kandung naite khalah Uganda leh Burundai ram ralkap pawlin Al- Shahbab Tapung pawlhi an khawpi Moggadishu ihsin an dawiusakih Kenya ralkap pawl khalin an khawpi thlanglam ihsin tapungb pawlhi an kulh ve hai.\nIsrael Leh Palestinian Doawnak\nIsrael Leh Palestinian Buai Nak A Reh Thei Lo


Nunau Hrangih Hiarhalnak Si US In Pom Fel Ta - Chinland Today Media\nAugust 19, 2015 4:03 am·0 comments\nUS ram ih sivai le rawl pawl zohfeltu, US Food and Drug Administration (FDA) pawl cun nunau pawl hrangih an tuah mi, nunau hiarhalnak si “Femal Viagra” cu a pom fel ta.\nSprout Pharmaceutical pawl ih tuah mi hi si hi nunau hrangah mipa thawn pawlawkcaknak an neih lohli theinak dingah lole an hiarhalnak ticak bawmtu ding hrang ih tuah mi a siih thluak hrang ah a hleice sivai komkhawm ih tuah mi a si.\nHi sivai hi mipi pawl ih rel le faksel a hlawh zet. “Addyi” tiih kawh mi hi sihi vei hnih rori FDA pawl in a hnatuan dan, minung hrangah luzing, luaksuak le lungmit pawl a ti suak terthei maw theilo timi thu ah an rak hnawl dah.\nA hramthok tuahtu hi German company Boehringer Ingelheim a si. Sibawi pawl ih an ruah har mi cu hi sivai einak ruangah nunau pawl in mipa thawn umtlang an cak hleice ding maw lole beidongnak lam sawn a suak ter pei maw ti hi a si. Nu nau hrang ah zan tin ei ding mi a si.#


Kum (14) Lawng A Deih Ṭheumi Kawlram Daan Hrampi | Falam Online Media\nKawlram Daan Hrampi (Constitution) hi Kawlram san thuan-thu ah voi thum kan nei zo ih a liam cia mi Daan Hrampi voi hnih hi Kum (14) veve lawng an deih.\n1. 1947 Daan Hrampi\n(a) 1948 – 1962 = Kum (14)\n(b) 1947 ih Daan Hrampi cu 1948 kum in hman thok a si.\n(c) 1962 kum Shan ramkulh Taunggyi khua ih tlangparmi hotu pawl tonkhawm pi an tuah t’um ah Panglong cakhen vek in mah le ramkulh cio uk aw ding (Federal) thu an rel ruang ah Democracy daan ih uk aw mi le Kawl mi-phun a si mi U Nuh cozah thu neihnak cu 1962 ah Ralkap bawi Ne Win nih thu neih nak a lak. (NW ho in thuneihnak an lak ti a si na’n Ralkap bawi NW le U Nuh cozah lak ah thuthup rem ti tlang mi an nei. Tlangpar mi pawl mah te uk aw ding hnak cun an mah lala ih uk thei nak ding hrang ah thu neih nak an lak ti a si).\nMyanmar's army chief has raised the prospect of scrapping the country's constitution as fears swirl about a possible coup by the military over electoral fraud concernshttps://t.co/Gl0aeMIuGl\n2. 1974 Daan Hrampi\n(a) 1974 – 1988 = Kum (14)\n(b) 1974 Daan Hrampi lawng in a hlan ih Kawtulay State (Karenni) ti ih rak ko t’heu mi cu Kaya State ti ah thleng a si ih a hlan ih Chin Special Division ti ih rak ko mi cu Chin State ti ah thleng a si.\n(c) 1988 ah rampum huap Tlawngta buai nak a suak ih ralkap uk ah kan tla sal. (1988 rampi huap tlawngta buai nak rak um lo sehla Kawlram ih kan rinsan zet mi kan pi bik ASSK tla Kawlram ah ra tlung in a um lanta lo tla a si thei. Tu dinglai cozah party kherkher tla a rak suak lo men thei).\nCould be "necessary to revoke the constitution" – #Myanmar #army chief | Mizzima Myanmar #News and Insight https://t.co/oB9RmxS22w pic.twitter.com/gCSU1CJOyU\n— Mizzima News (@MizzimaNews) January 29, 2021\n3. 2008 Daan Hrampi\n(a) 2010 – 2024 = Kum (14)\n(b) 2008 Daan Hrampi cu 2010 kum in hman thok a si.\n(c) A hlan ih Daan Hrampi um tu ning zoh tik ah tlangpar mi pawl mah le ramkulh cio uk aw ding thu cipcep a si ruangah 1962 lai vek in 2008 Daan Hrampi hi 2024 ah a cem ral sal pang pei maw ti ih khuaruah har za a si. (An mah mi-phun lala ih in uk thei nak ding hrang ah 2024 kan awh man lo tla a awl te).\nRalkap nih thu neih nak lak sal lo hramseh ti ih thlaza cam nak thawn\nMeisen Thla (January) 29, 2021 (Ninga Ni)\nFart’hawk Veng, Falam\n← Vanzam Mawng Pilot ṭuan a hlawk nawn lo ti`h Hnaṭuan Bansantu An Tam Vivo\nHakha ziin ih Mawtaw cangsual ah Mipahnih Nunnak Liam →\nDelhi um Chin mi lakah Covid – 19 Nat kai thar um


Mi 391 Thi Zo - Chinland Today Media\nMi 391 Thi Zo\nJanuary 1, 2009 10:47 pm·0 comments\nCa siartu zaten Surbung Tlang thuthang in Kumthar cibai kanlo buk.\nRopi Zet’n Kum Thar lawm Asi\n2009 kumthar cu leitlun hmunkipah ropi zet’n hmuah asi ih. Australia ram khawpi Sidney ah cun mipi 1,500,000 in Sidney lawng colh nak hmunah meisa mawi phunphun nawk alh in kumthar hi an hmuak. London khalah minung 400,000 hrawngcun Thames tivapi kapah pung khawm’n kumthar hi an rak hmuak ve. NewYork khal ah President hlun Bill Clinton leh a nupi US Secretary of State thar Hillar Clinton in kumthar lawmnak hi an hmanpi ih. kumthar thleng ding hminsin nak Crystal Ball cu an nupa in an ti nung asi. Arab ram Jordan leh Syria pawl khal’n Israel leh Gaza do awknak titawp an duhzia langter nakah Krisma Thlirakar ti’h theihmi Pacific Ocean ah kumthar hmuahnak hi an rak hmangve.\nBangkok Nigh Club Kang Mi 60 Lenglo Thi\nThailand ram khawpi Bangkok ih Nigh Club thazet Santika cu mizan kumthar hmuahnak ih meisa mawi eng nawhkang mi ruangah a kangih minung 60 lenglo an thiih midang 200 lenglo’n hriamhma an tuar.Kangmei suahnak sanhi hi Nigh Club in sawnghnih tlunta sawnih sin meisa mawi nawhmi cu Electric eng mawi vanmi in a short ih cumi ihsin a suak tiah a hmunih um Somchai Fendi cun asim. Hi nigh Club kangah hin a hleice in Asia ram dangdang ihsi Bangkok ih kumthar lawm dingih feh an tambikih . Mithi pawl lakah Australia, Netherland, Nepal leh Japan mi 10 lenglo an thi ih cumi sungah minung 30 cu an taksa a kangsezet tiah Police pawlcun an sim.Hi Nigh Club kangmi in sung ah hin minung 1,000 lenglo an umih mitampi cu kangmei suah laiah an rak tlansuak man tiah Police pawlcun an simbet. Prime Minister Abhisit Veijajiva khal’n hitawk hmunhi zamrangten a va pal tiah an sim.\nIsrael leh Hamas Do Awknak Minung 391 Thi\nIsrael in Gaza a kah nakcu niruk a kimih bansan a tum hrih cuanglo. Israel ralkap vanzam cun Hamas Parliament building, Justice Ministry building leh building pawimawh dangdang tamzet a kapsiat thluhthlangih. Hamas pawlkhal’n Israel ram sungih Beersaba thleng Rocket in an kapve. Relzo vekin Israel cun nazi 48 sung Cease-Fire tuahding cu a el thla bepbep zo ih. Hamas pawl’n Israel ram sungih Rocket an kahlut sung cu Cease- Fire tuah an duhlo thu an simih. Israel cun Hamas pawlcu hiti vekih an cangvai vivo ding asi ahcun Gaza ah Israel ralkap pawlhi an luh mai a ttul ding tiah an simbet. Himi laiah Egypt leh Lybia in UN ih Resolution an put luh micu US leh UK cun an sawiselih. Hi Resolution ah hin tuittum buainak suak tertu bik Hamas pawl’n Rocket hmangih Israel an kah sawisel nak thu a umlo anti. Cu ruangah hi Resolution hi a feh tlangtheilo. Palestinian pawl’n an simnakah Israel vanzam’n Bomb a thlaknak ah Palestinian minung 391 an thi tiah an simih Israel mi 4 an thive..\nUS Ralkap Vanzam’n Missile In Pakistan Ram Sung A Kap Sal\nUS ralkap vanzam Pilot umlo mahte zuangthei Drone in Missile in Pakistan ram sungih Taleban leh Al Qaida pawlih umnak hmun a kap lehsalih mi 5 an thi ih midang ziangmawzat in hriamhma an tuar. Pakistan Privet TV Channel in a simnakah South Warizistan ih Karikot khua ih ralthuan keng mipathum Motor ih tlanlai cu US ralkap vanzam pilot umlo Drone ih sin Missile in a kapdawi ih a hmunah an thicih ih hmundangih Missile kahmi khal’n mi pahnih a kapthat tiahnasim.\nTui kum August thla insin Aghanistan ramsungih um US ralkap pawlhin Pilot umlo raldo nak vanzam Drone ihsin Pakistan ramsungih Taleban leh Al Qaida pawlih umnak hmunhi vawi 20 lenglo an kapih Missile Bomb zaa lenglo a tlazo ih. Taleban leh Al Qaida hruaitu ziangmawzat an thizo ih midang zaa tamzet khal anthizo. Pakistan cozah cun US ralkap pawl’h thilti dancu a sawisel zet ttheuih asi nan US ralkap pawlcun kanral cu khuitawk hmunih ta khal kandawi vivo a ttul ti’n an thilti micu an phalo.\nRelzo vek’n Afghanistan ram sungih Taleban leh Al Qaida pawlhi NATO ralkap pawl’n an umnak hmunpawl an luah vivo tikah Pakistan ram sungah an tlanlutih um hmun an khuar ciamco ih cumi cu US ralkap pawl’n Missile in an kap dawi vivo ttheu asi..


Pathian Tonnak - Chinland Today Media\nFebruary 9, 2010 1:05 am·0 comments\nZiang thuhla hmanah donhar in um hlah uh; thla nan cam tinte in nan ttulmi cu Pathian hnenah dil uhla lungawi aipuang te’n dil uh.\n– Puithiam 6-7\nPathian ih cangvainak le kilkhawinak hi seemsuahnak sung le sersiammi in kan hmu thei. Cuhrangah thlacamnak hrekkhat lehnak hi a si rori ti ding a harzet.\nC.S. Lewis in, “Zumnak lawngin pehtlaih awknak hi amahkhan thei a si. Ziang dang hman in a dik ti hmuh theinak a um lo” a ti. Thlacamnak in let ti ih kan zummi hi science lam ihsin hmuh theinak a um ruangah a si lo, kan zumnak ruangah a si.\nPathian kan ton tambiknak cu leitlun thil pawl, Baibal, Bawipa Zaanriah, kawhhran, kan minung pi,.. tivek tham theihmi thil pawl hnen in a si. Pathian cu Thlarau a si ih thlacamnak in kan thleidan awknak a langfiangter.\nPathian hnenah bomnak kan dil ih kan ttul daan vekih in leh tikah khuaruahhar ding a um lo. Zuri pa in, “Bawipa tuih sun zu in lo dingin i bawm aw,” ti’n thla a cam. Himi thlacamnak lehnak ding cu mangbangza mitkher vekin palang pawl hloter thluh sisawn loin, a sunglam ihsin mahte relcat ih thlengh awknak, asilole rualpi hnenih bom dilnak ihsin a si sawn.\nPathian in Thlarau a sinak huham in pek caan ah siseh, Amai’ thungai dingah huham in pek caan ah siseh, Amah ih sinak cu kan zum ih pawlkomnak, rem-awknak le pehtlaih awknak diktak kan hmu.\nDing te’n feh thei dingin i bawm,\nHmuhnak si lo zumnak in;\nI hruai vancung tleunak thawn,\nNa lamziin i zirh.\nThlacam tikah a thupitzetmi pakhat cu\nkan thlacamnak in lehnak sungih tel ding khi a si.


Mandalay Lakphakdawr Pawlah Internet Wi-Fi Alakin Hmang - Chinland Today Media\nMandalay Lakphakdawr Pawlah Internet Wi-Fi Alakin Hmang\nMay 19, 2012 3:02 pm·3 comments\nMyanmar News Hup\nMandalay khawlipi ih Lakphak dawr pawlah Internet Wi-Fi a lakin hman an sian ruangah dawr tinkim ah mipi an tam sinsin ih khawsung ih sumdawnak tuahtu pawl, thuthanglatu pawl le tlawngta pawl in an hmang celcel tin theih a si.\nAhlanah cun Mandalay lakphakdawr pawlah lakphak ra intu pawl hrang a lakin casiar ding ding an rak retsak theu bangin tuah cun Internet Wi-Fi a lakih hman theih san ah an thleng a si.\nAtu vekin Internet Wi-Fi a lakih hmang thei dingih in pek hi thla 6 hrawng a si thlang. Nuamteten hitin lakphak dawr tinah a karh vivo ih tu-ah dawr 17 tiang a kim zo. Meisa a mih caanah Mii-set (generator) thawn meisa in tuahsakih Mandalay khawpi ah cun a tha bik a si tin an hmin a thang zet.\nHivek Internet hmang thei dingin Mandalay khawlipi ih a dunglam ahcun “Fortune Company” pawlin ttuanvo an lak ih a hmai lam ah cun “Wimax company” pawlin ttuanvo an lak. Thilri tuahsak manah tin paisa tingriat (800000 kyat) an pek ih 1MB cu thlakhat ah thawng sawmsarih (70000 kyat) , 2MB cu thla khatah tingkhat le thawngkul (120000 kyat) an pe tin theih a si.\nHmundang khawpi ah cun Internet Wi-Fi cu dawr hminthang le dawrpi deuhdeuh lawngah an ret theu. Mandalay ah cun Lakphakdawr menmen ah an ret tikah mipi pawl khal an aipuang zet tin theih a si.\nMandalay suak pakhat tla cun “ka thlennak Yangon hmanah dawrpi deuh lawngah si hivek an ret. Tuvekih Lakphakdawr khuatkhat 200 kyat man, in phah ih Internet duhtawk kan hmang thei cu di a va riam lawmam ve” tin a sim.\nInternet Wi-Fi a ngahnak Lakphakdawr ah Mipi burkhawm in an to ih pursum leilawnnak leitlun thuhla lam, mawtaw man pawl, ramkhel thuhla, thuthang website pawl le Facebook pawl an hmang celcel.\n“Ahlanah cun hivekin Internet hman a awl lo lawlaw. Dawr ih va feh khalle duhtawkin caan pek a theih lo. Internetdawr feh khalle mah le mah kaih aw lo deuh vek a si lala fawn. Tucu Lakphakdawr pawlah Internet a ngah thlang ruangah Ipad pakhat te lei in zing rawl ei phah hmanin hman a thaih zo” tin hmun umtu pakhat cun a sim.\nTuihrawng Mandalay ih Computer dawr pawl ah cun “Tablet Computer” hi zuarkhawng pawl a si. Tablet computer pakhat hi a phunphun a um nan a malbik tinghnih ihsin tingruk (200000-6000000 kyat) a si tin theih a si.\nMandalay khawlipi sungah Internet Wi-Fi ngahnak Lakphakdawr pawl hi 17 an um. Cu pawl cu :\n(1) Yu-Ni-San Lakphakdawr ( Zin 84, 29×30 lak)\n(2) Sing- Win-Win Lakphakdawr ( Zin 34, 84×85 lak)\n(3) Min-Ti-Hah Lakphakdawr ( Zin 19, 82 zinkel)\n(4) Min-Ti-Hah Lakphakdawr ( Zin 78, 31×32 lak Buta tlanglam)\n(5) Min-Ti-Hah Lakphakdawr ( Zin 28, 72 zinkel)\n(6) Min-Ti-Hah Lakphakdawr ( Zin 32, 77×78 lak)\n(7) Man-Myo-Daw Lakphakdawr ( Zin 84, 32×33 lak)\n(8) Min-Min-Kyaw Lakphakdawr ( Zin 83, 33×34 lak)\n(9) Aa-Ka-Min Lakphakdawr ( Zin 32 x 68 zinkel)\n(10) Kaung-Hein Lakphakdawr ( Zin 41, 80×81 lak)\n(11) Tthaw-Thaw Lakphakdawr (Zin 80, Ahmat 2 Yesakhan thlanglam)\n(12) Top Choice Lakphakdawr (Zin 80 , 31×32 lak)\n(13) Ttin-Saw Lakphakdawr (Zin 80×41 zinkel)\n(14) Ce-Tta-Ya Lakphakdawr ( Zin 80×41 zinkel)\n(15) Ka-Ya-Wek Lakphakdawr (Zin 22, 83×86 lak)\n(16) Chit-Nyi-Lay Lakphakdawr (Zin 32, 76×77 lak)\n(17) Sing-Win-Win (2) Lakphakdawr (Zin 34×84 lak).\nYangon Bazaar Ah Wifi Alakin Ngah Thlang Ding\nMandalay Khawpi Ih Motor Lar\nKawlram Sung Ah Hla Coypy Tuahtu Kaih Mi Paisa Ting Hra Kuanter Ding\non May 20, 2012 at 5:02 am\non May 20, 2012 at 6:46 am\nLungawi um tuk.\non September 10, 2012 at 8:36 am\ntha tak a si cu!!!!!